open-index/open-wikipedia-markdown huggingface dataset:
আবাচা ( খাদ্য)

**আবাচা** হলো নাইজেরিয়া-র দক্ষিণ-পূর্ব অঞ্চলের ইগবো জনগোষ্ঠীর একটি ঐতিহ্যবাহী খাবার। আবাচা মূলত কাসাভা  থেকে তৈরি হয়। এটি তৈরির প্রক্রিয়ায় প্রথমে কাসাভা সংগ্রহ করে তার খোসা ছাড়ানো হয়। এরপর ধুয়ে নিয়ে সেদ্ধ করার পর কাঙ্ক্ষিত মাপে বা আকারে কুচি করে কাটা হয়। কাটার পর এগুলোকে এক দিন ভিজিয়ে রাখতে হয়। এটি সাথে সাথে আবাচা হিসেবে রান্না করা যায় অথবা ভবিষ্যতে ব্যবহারের জন্য রোদে শুকিয়ে রাখা যায়। কুচি করা শুকনো কাসাভা ব্যবহারের আগে গরম পানিতে কয়েক মিনিট ভিজিয়ে নরম করে নিতে হয়।

অঞ্চলভেদে আবাচায় বিভিন্ন ধরনের পরিপূরক উপকরণ ব্যবহার করা হয়। এর মধ্যে রয়েছে ওগিরি (ogiri); উগবা (বা উকপাকা); ওপোরো (বড় শুকনো চিংড়ি); ভাজা মাছ; শুকনো মাছ; রঙিন মরিচ; মশলা কিউব; এহুরু (ehuru); স্কচ বনেট মরিচ; পেঁয়াজ; উতাজি (utazi); আফ্রিকান গার্ডেন এগ (এক ধরনের বেগুন) এবং এর পাতা; উকাজি পাতা; আকিদি শিম (akidi beans); পামো (গরুর চামড়া বা কান্দা); এবং উকওয়া বা ব্রেডফ্রুট। রান্নায় পাম তেল ব্যবহার করা হয়। পটাশ, ঐতিহ্যবাহী পটাশ অথবা বেকিং সোডা ব্যবহার করে পাম তেল ঘন বা জমাটবদ্ধ করা হয় এবং এরপর তাতে আবাচার কাসাভা কুচিগুলো মেশানো হয়।

বিভিন্ন উপকরণের সংমিশ্রণে আবাচাকে হালকা নাস্তা হিসেবে যেমন খাওয়া যায়, তেমনি চাইলে একে পূর্ণাঙ্গ খাবার হিসেবেও পরিবেশন করা যায়।

## গ্যালারি

File:A plate of homemade àbàchà.jpg|পেঁয়াজ দিয়ে তৈরি আবাচা
File:Abacha in a plate.jpg|প্রোটিন সমৃদ্ধ আবাচা
File:PXL 20230217 145711712.NIGHT.jpg|ভাজা মাছ এবং এক গ্লাস পাম ওয়াইন-এর সাথে আবাচা
File:Native Eastern Nigeria African Salad.JPG|সাধারণ আবাচা


## পুষ্টিগুণ
আবাচার প্রধান উপকরণ হলো কাসাভা। একটি কাসাভাতে প্রায় ৮০% কার্বোহাইড্রেট বা শর্করা থাকে। এক পরিবেশন (এভারেজ সার্ভিং) আবাচায় প্রায় ৩৭৩ ক্যালরি থাকে।

## আরও দেখুন
* এবা
* গারি
* ফুফু

## তথ্যসূত্র
ইগোগো উৎসব

**ইগোগো উৎসব** হলো নাইজেরিয়া-র ওউ অঞ্চলে পালিত একটি ইয়োরুবা সাংস্কৃতিক উৎসব। এটি প্রতি বছর সেপ্টেম্বর মাসে ওউ-র রাজা রেরেঞ্জে জেন-এর পৌরাণিক স্ত্রী রানী ওরোনসেন-এর সম্মানে পালিত হয়। উৎসব চলাকালীন ওউ-র বর্তমান রাজা ওবা আজিবাডে গবাদেজেশিন ওগুনোয়ে তৃতীয় এবং রাজ্যের উচ্চপদস্থ প্রধানগণ নারীর ছদ্মবেশ ধারণ করেন। তারা প্রবাল পুঁতির মালা, নকশা করা বিশেষ পোশাক পরেন এবং চুলে বেণী (খোঁপা) করেন। এই উৎসব চলাকালীন মাথায় টুপি বা ওড়না পরা এবং ঢোল বাজানো বা গুলি ছোড়া সম্পূর্ণ নিষিদ্ধ।

## পটভূমি

ইগোগো উৎসবের সূচনা হয়েছিল প্রায় ৬০০ বছর আগে রাজা রেরেঞ্জে জেন-এর রাজত্বকালে। রাজা ওরোনসেন নামের এক নারীকে বিয়ে করেন, যিনি আসলে ছিলেন একজন অরিষা বা দেবী, যা রাজার অজানা ছিল। ওরোনসেনের প্রভাবে রাজা অত্যন্ত সমৃদ্ধশালী হয়ে ওঠেন এবং রাজা তাকে খুব ভালোবাসতেন। রানী ওরোনসেন কিছু বিশেষ কাজকে তাঁর উপস্থিতিতে নিষিদ্ধ বা 'তাবু' (taboo) হিসেবে ঘোষণা করেছিলেন।

রানীর উপস্থিতিতে ঝোল তৈরির জন্য ঢ্যাঁড়স বাটা বা আঙিনায় পানি ঢালা নিষিদ্ধ ছিল। এছাড়া খামার থেকে ফিরে রানীর সামনে জ্বালানি কাঠের বোঝা ধপাস করে নামিয়ে রাখা বা ছুড়ে ফেলাও ছিল নিষিদ্ধ। রাজা রেরেঞ্জে জেন তাঁর অন্য স্ত্রীদের সতর্ক করে দিয়েছিলেন যেন তারা এই কাজগুলো না করেন।

একদিন রাজা প্রাসাদে না থাকার সুযোগে রানীর সাথে অন্য স্ত্রীদের ঝগড়া হয়। তারা উদ্দেশ্যমূলকভাবে রানীর সেই নিষিদ্ধ কাজগুলো করে তাঁর অপমান করেন। নিজের মর্যাদাহানি হওয়ায় রানী ওরোনসেন প্রাসাদ ছেড়ে পালিয়ে যান।

প্রাসাদের রক্ষী ও প্রধানগণ তাঁকে ফিরিয়ে আনতে পিছু ধাওয়া করেন, কিন্তু সফল হননি। ক্লান্ত হয়ে রানী "উগবো লাজা" নামক স্থানে বিশ্রাম নেওয়ার সময় ধরা পড়লেও তিনি প্রাসাদে ফিরতে রাজি হননি। রক্ষীরা জোর করে তাকে ধরার চেষ্টা করলে তিনি রহস্যজনকভাবে "ইগবো ওলুয়া" নামক পবিত্র বনে অদৃশ্য হয়ে যান এবং তাঁর মাথার কাপড়টি (ওজা) উগবো লাজায় পড়ে থাকে। উগবো লাজা স্থানটি এখন একটি পবিত্র উপবন হিসেবে পরিচিত।

নাইজেরীয় নৃবিজ্ঞানী একপো ইয়ো (১৯৩১-২০১১) "ইগবো ওলুয়া" থেকে রানী ওরোনসেনের একটি পোড়ামাটির মূর্তিও উদ্ধার করেছিলেন। রানী অদৃশ্য হওয়ার সময় জানিয়ে গিয়েছিলেন যে তিনি আর ফিরবেন না, তবে প্রতি বছর তাঁর স্মরণে ২০০টি বিভিন্ন সামগ্রী (যেমন: শুঁটকি মাছ, সুপারি, মরিচ ইত্যাদি) দিয়ে এই উৎসব (ইগোগো) পালন করতে হবে। বিনিময়ে তিনি ওউ রাজ্যকে চিরকাল রক্ষা করার প্রতিশ্রুতি দেন।

## অনুষ্ঠানসমূহ
ইগোগো উৎসব মোট ১৭ দিন স্থায়ী হয় এবং 'ইলোরো' প্রধানদের 'উপেলি' অনুষ্ঠানের মাধ্যমে শুরু হয়। এই প্রধানদের নেতৃত্ব দেন 'আকোয়া অফ ইলোরো'। এই শোভাযাত্রা ১২ দিন ধরে চলে এবং এতে উটেগি, উগবাবো, উয়ান্না এবং উগবাটে-র মতো নানা রীতি পালিত হয়। এটি নতুন গোল আলু  সংগ্রহের উৎসব হিসেবেও উদযাপিত হয়।

উৎসব চলাকালীন ব্যক্তিগত বা সাংগঠনিকভাবে ঢোল বাজানো এবং রাজার সামনে টুপি বা ওড়না পরা সম্পূর্ণ নিষিদ্ধ। উৎসবে 'ইঘারেস' নামক খালি গায়ের পুরুষরা নাচ পরিবেশন করেন। তারা সাদা টুপি পরেন এবং হাতে দুটি মহিষের শিং নিয়ে সেগুলো একে অপরের সাথে ঠুকে শব্দ তৈরি করেন এবং শহরের পবিত্র স্থানগুলো প্রদক্ষিণ করেন।

এই আচারের সময় তাদের সামনে দিয়ে কোনো পশু চলে গেলে সেটিকে তাদের খাদ্য হিসেবে গণ্য করা হয়। প্রধানরা তাদের চুলে বেণী করেন এবং শহরজুড়ে নেচে বেড়ান। রাজা নিজেই নারীর বেশ ধারণ করে শহর ও বাজারে নাচেন, যা এই উৎসবের একটি অন্যতম প্রধান আকর্ষণ।

## গ্যালারি

## আরও দেখুন
*নাইজেরিয়ার উৎসবসমূহ
*ওজুদে ওবা উৎসব
*বাদাগরি উৎসব

## তথ্যসূত্র
ফিলিপনগর মাধ্যমিক বিদ্যালয়

**ফিলিপনগর মাধ্যমিক বিদ্যালয়** (**ফিলিপনগর হাই স্কুল** নামেও পরিচিত) কুষ্টিয়া জেলার দৌলতপুর উপজেলার ফিলিপনগরে পদ্মা নদীর তীরে অবস্থিত একটি এমপিওভুক্ত মাধ্যমিক বিদ্যালয়। এটি ১৯৫৩ সালে মাধ্যমিক বিদ্যালয় হিসেবে যাত্রা শুরু করে। উপজেলার মধ্যে এটি অন্যতম জনপ্রিয় একটি শিক্ষাপ্রতিষ্ঠান। এর অবস্থান পদ্মার তীরে যার ফলে এটি নদীতে বিলীন হওয়ার ঝুঁকিতে রয়েছে।

## ইতিহাস
বর্তমানের ফিলিপনগর মাধ্যমিক বিদ্যালয়টি ১৯২৭ সালে একটি মাদ্রাসা হিসেবে প্রতিষ্ঠিত হয়। ১৯৫২ সালের ভাষা আন্দোলনের ফলে স্থানীয় ব্যক্তিরা উদ্বুদ্ধ হন। তাদের প্রচেষ্টায় ১৯৫৩ সালে এটি একটি মাধ্যমিক বিদ্যালয়ে পরিণত হয়। ১৯৫৪ সাল পর্যন্ত মোঃ গোলাম রহমান নামক একজন প্রতিষ্ঠাকালীন প্রধান শিক্ষক হিসেবে দায়িত্ব পালন করেন।

## উল্লেখযোগ্য শিক্ষার্থী

* আ ক ম সারোয়ার জাহান বাদশা - বাংলাদেশী রাজনীতিবিদ

## তথ্যসূত্র

### উদ্ধৃতি

### বহিঃসংযোগ

* 
* 
* 
* 

বিষয়শ্রেণী:কুষ্টিয়া জেলার বিদ্যালয়
বিষয়শ্রেণী:দৌলতপুর উপজেলা, কুষ্টিয়া
বিষয়শ্রেণী:১৯২৭-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:১৯৫৩-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:১৯২৭-এ ব্রিটিশ ভারতে প্রতিষ্ঠিত
বিষয়শ্রেণী:১৯৫৩-এ পূর্ব পাকিস্তানে প্রতিষ্ঠিত
মণীন্দ্র নারায়ণ মজুমদার

**ড.মণীন্দ্র নারায়ণ মজুমদার ** ( ১৯৩৮ – ৭ জুন ২০১৫ ) ছিলেন একজন ভারতীয় বাঙালি অধ্যাপক এবং সংবেদনশীল রসায়ন বিজ্ঞানী, যিনি ভালো চাষের জমিতে কারখানা ও রাসায়নিক শিল্পের ঘোরতর বিরোধী এবং কুসংস্কার ও অন্ধবিশ্বাস বিরোধী প্রচার তথা গণবিজ্ঞান আন্দোলনের একজন দৃঢ় সেনাপতি।  তিনি তাঁর কর্মজীবনে ও লেখায় আজীবন বিজ্ঞান জনপ্রিয়করণে ও জনকল্যাণে কাজ করে গেছেন। 
## জন্ম ও শিক্ষা জীবন
অধ্যাপক ড মণীন্দ্র নারায়ণ মজুমদারের জন্ম ১৯৩৮ খ্রিস্টাব্দে ব্রিটিশ ভারতের অধুনা বাংলাদেশের রাজশাহী বিভাগের পাবনা জেলার বেড়াল নদী তীরের গোপালনগর গ্রামে। শৈশবে কেটেছে সেখানেই। দেশভাগের পর তার পরিবার চলে আসেন ভারতের পশ্চিমবঙ্গে। প্রথমে কিছুদিন হুগলির কান্তিপুরে ও পরে ভদ্রেশ্বরের তেলেনিপাড়া ভদ্রেশ্বর হাই স্কুলের পাঠ শেষ করে কলকাতার সুরেন্দ্রনাথ কলেজ হতে আইএসসি ও রসায়নে অনার্স নিয়ে বিএসসি পাশ করেন। ১৯৬০ খ্রিস্টাব্দে কলকাতা বিশ্ববিদ্যালয় হতে অজৈব রসায়ন বিজ্ঞানে এমএসসি ডিগ্রি লাভ করেন। ১৯৬৫ খ্রিস্টাব্দে কলকাতা বিশ্ববিদ্যালয়ের পিএইচডি অর্জন করেন। 

## কর্মজীবন
কিছুদিন কলকাতার বিদ্যাসাগর ও সুরেন্দ্রনাথ কলেজে অধ্যাপনার পর ১৯৬৬ খ্রিস্টাব্দের কল্যাণী বিশ্ববিদ্যালয়ে দেন। সেখানে দীর্ঘ ৩৫ বৎসর অধ্যাপনা ও গবেষণার সময় বিভাগীয় প্রধান এবং বিজ্ঞান অনুষদের ডিন হন। 

অধ্যাপক মণীন্দ্র নারায়ণ মজুমদার রসায়ন এবং এর সাথে সম্পর্কিত বৈজ্ঞানিক গবেষণায় লিপ্ত ছিলেন এবং তা নিবন্ধ আকারে প্রকাশ করেন। বিশেষকরে জীবদেহে ফ্লুরাইডের বিষক্রিয়া, মানবদেহে আর্সেনিকের প্রভাব সম্পর্কিত গবেষণায় উল্লেখযোগ্য অবদান রেখেছেন। 

সহজ সরল জীবনযাত্রা, তদুপরি বন্ধু বাৎসল্য ও আতিথিয়তার কারণে অধ্যাপক মজুমদার সমাজের সকল মানুষের কাছের মানুষ ছিলেন। নিজের বিষয়ের বাইরে তথ্য ও তত্ত্ব জানার আগ্রহে কলকাতার বিজ্ঞান কলেজ চত্বরের সায়েন্টিফিক ওয়ার্কার্স ফোরাম ও পরে *বিজ্ঞান ও বিজ্ঞানকর্মী* পত্রিকার সাথে যুক্ত হন। 
জরুরী অবস্থার অবসান হলে ১৯৭৭ খ্রিস্টাব্দে তিনি নিজে ও কয়েকজন ছাত্রদের নিয়ে অনুসন্ধানমূলক সংবাদ পরিবেশনে ও বিজ্ঞান জনপ্রিয় করতে *প্রগতিবার্তা* নামের এক পাক্ষিক পত্রিকার প্রকাশ শুরু করেন। পত্রিকার লক্ষ্য হিসাবে নির্দিষ্ট করেন- 'জনবিজ্ঞান ও জনজীবন বিষয়ক'। তিনি দুই দশক পত্রিকাটির সম্পাদক ছিলেন। নিজের পত্রিকা ছাড়াও, *[[উৎস মানুষ ( পত্রিকা )| উৎস মানুষ]]*, *বিজ্ঞান ও বিজ্ঞানকর্মী*, *ইংরাজি ফন্টিয়ার* বাংলা ও ইংরাজী দ্য স্টেটসম্যান পত্রিকায় নিয়মিত তাঁর ভাবনার কথা নিবন্ধে প্রকাশ করেন। বিজ্ঞানে কর্মের নির্দেশিকায় গণশিক্ষা পরিষদের রূপরেখা দিতে গিয়ে তিনি তাঁর উপলব্ধিতে উল্লেখ করেন-

রচিত গ্রন্থসমূহ-
**পরিবেশবিদ্যা পরিচয়* ২০০২) (রবীন্দ্রনাথ মজুমদারের সাথে যৌথভাবে) 
**পরিবেশ ও জনস্বার্থে আর্সেনিক ও ফ্লুরাইড* (২০১৮), ন্যাশনাল বুক ট্রাস্ট, ইন্ডিয়া 

## মৃত্যু
অধ্যাপক মণীন্দ্র নারায়ণ ২০১৫ খ্রিস্টাব্দের ৭ জুন সকালে বেশ কয়েকবার বমি করেন এবং দুর্বল হয়ে বাক-রহিত হয়ে যান এবং বিকাল ৩ টায় জীবনীশক্তি হারিয়ে শেষ নিঃশ্বাস ত্যাগ করেন। মৃত্যুকালে কেবল তাঁর স্ত্রী কৃষ্ণ মজুমদার শয্যাপাশে ছিলন। দুই পুত্র ও এক কন্যা বিদেশেই ছিলেন। 

## তথ্যসূত্র

বিষয়শ্রেণী:১৯৩৮-এ জন্ম
বিষয়শ্রেণী:২০১৫-এ মৃত্যু
বিষয়শ্রেণী:পাবনা জেলার ব্যক্তি
বিষয়শ্রেণী:বাঙালি লেখক 
বিষয়শ্রেণী:ভারতীয় লেখক
বিষয়শ্রেণী:সুরেন্দ্রনাথ কলেজের প্রাক্তন শিক্ষার্থী
বিষয়শ্রেণী: কলকাতা বিশ্ববিদ্যালয়ের প্রাক্তন শিক্ষার্থী
বিষয়শ্রেণী: কল্যাণী বিশ্ববিদ্যালয়ের শিক্ষক
বিষয়শ্রেণী:গণবিজ্ঞান আন্দোলন
আদান-আবিয়ান হাদিস

**আদান-আবিয়ান হাদিস** (Arabic: حديث عدن أبين) হলো ইসলামের নবী মুহাম্মদ (সা.) কর্তৃক বর্ণিত একটি ভবিষ্যদ্বাণী। এতে ইয়েমেন-এর আদান এবং আবিয়ান অঞ্চল থেকে এমন একটি সেনাবাহিনীর আবির্ভাবের কথা বলা হয়েছে, যারা তাদের বিরোধীদের বিরুদ্ধে ইসলামকে বিজয়ী করতে সহায়তা করবে।

## ভবিষ্যদ্বাণী
হাদিসে বর্ণিত হয়েছে যে, নবী (সা.) বলেছেন:

## ব্যাখ্যা
এই হাদিসটি মূলত কেয়ামতের নিকটবর্তী সময়ের বা আখেরী জামানার ঘটনাবলি নির্দেশ করে, যেখানে দক্ষিণ আরবের মানুষের অংশগ্রহণ এবং ইসলামি শাসন প্রতিষ্ঠার প্রচেষ্টাকে গুরুত্ব দেওয়া হয়েছে। সমসাময়িক কালে, ইয়েমেনে আরবে ইসলামি সরকার প্রতিষ্ঠার লক্ষ্যে আদান-আবিয়ান ইসলামি সেনাবাহিনী নামক একটি উগ্রপন্থী সংগঠন গঠিত হয়েছিল।

## আরও দেখুন
* ইসলামি পরকালবিদ্যা

## তথ্যসূত্র

## বহিঃসংযোগ
* ইয়েমেন এবং আদান-আবিয়ান ইসলামি সেনাবাহিনী
আল-ইকতিসাদ ফিল ইতিকাদ

**আল-ইকতিসাদ ফিল ইতিকাদ** (), যার অর্থ **বিশ্বাসের মধ্যপন্থা**, হলো আবু হামিদ মুহাম্মদ ইবনে মুহাম্মদ আল-গাজ্জালি-র একটি অন্যতম প্রধান ধর্মতাত্ত্বিক কাজ। ঐতিহাসিক জর্জ হুরানি উল্লেখ করেছেন যে, গাজ্জালির 'ইকতিসাদ' এবং 'মিজান আল-আমল' গ্রন্থ দুটি তাঁর আধ্যাত্মিক সংকটের আগে বা চলাকালীন সময়ে সম্পন্ন হয়েছিল। এই সংকটই তাঁকে বাগদাদ-এর নিজামিয়া মাদ্রাসার অধ্যাপনা ছেড়ে তাসাউফ বা সুফিবাদের পথে চালিত করেছিল। এই গ্রন্থে তিনি ইসলামি ধর্মতত্ত্বের আশআরি মতবাদের স্বপক্ষে এমন এক প্রতিরক্ষা উপস্থাপন করেছেন যাকে পণ্ডিতরা এই মতবাদের শ্রেষ্ঠ প্রতিরক্ষা হিসেবে বিবেচনা করেন। তিনি তাকলীদ (অন্ধ অনুসরণ) ভিত্তিক ধর্মতত্ত্ব এবং কেবল তর্কমূলক আলোচনার কঠোর সমালোচনা করেছেন। এই বইয়ে গাজ্জালি চরমপন্থী আক্ষরিকতাবাদী এবং মুতাযিলা—উভয় পক্ষকেই জবাব দেওয়ার চেষ্টা করেছেন। বুদ্ধি এবং ওহী বা প্রত্যাদেশ-এর মধ্যে ভারসাম্য বজায় রাখার প্রচেষ্টার কারণেই বইটির নাম দেওয়া হয়েছে ‘বিশ্বাসের মধ্যপন্থা’।

## বিষয়বস্তু
গাজ্জালি আল্লাহর প্রশংসা এবং ওহী-র গুরুত্ব বর্ণনার মাধ্যমে বইটি শুরু করেছেন। তিনি বলেছেন যে, একদিকে যে ব্যক্তি বুদ্ধির সাহায্য নেয় না সে ওহী বা প্রত্যাদেশ সঠিকভাবে বুঝতে ভুল করবে; অন্যদিকে একজন অতি-যুক্তিবাদী সীমানা অতিক্রম করে ওহীর সহজ ও স্পষ্ট অর্থকে অস্বীকার করে বসতে পারে। তাঁর মতে সঠিক পথ হলো বুদ্ধি ও ওহীর মধ্যে সমন্বয় সাধন করা, যেখানে বুদ্ধি ওহীকে বুঝতে সাহায্য করবে এবং সেই অনুযায়ী ওহীর ব্যাখ্যা করবে। ওহী এবং বুদ্ধির এই মিলনকে তিনি কুরআনের ২৪ নম্বর সূরার ৩৫ নম্বর আয়াতের উদ্ধৃতি দিয়ে ‘নূরের ওপর নূর’ (জ্যোতির ওপর জ্যোতি) হিসেবে অভিহিত করেছেন। এর পরের অংশে চারটি ভূমিকা এবং চারটি প্রধান অধ্যায় রয়েছে, যেখানে মূলত আল্লাহর গুণাবলি এবং ধর্মতত্ত্বের মূল বিষয়গুলো আলোচনা করা হয়েছে।

## অনুবাদ
২০০৫ সালে ডেনিস মর্গান ডেভিস জুনিয়র তাঁর গবেষণাপত্রের অংশ হিসেবে বইটির প্রথম দিকের অংশগুলোর ইংরেজি অনুবাদ প্রকাশ করেন।

সম্পূর্ণ গ্রন্থটির প্রথম ইংরেজি সংস্করণ অনুবাদ করেন আলাউদ্দিন এম. ইয়াকুব এবং এটি ২০১৩ সালে শিকাগো ইউনিভার্সিটি প্রেস থেকে প্রকাশিত হয়।

## তথ্যসূত্র
সাদিয়া কোচার

**সাদিয়া কোচার** একজন ভারতীয় মহিলা আলোকচিত্র শিল্পী এবং একক ভ্রমণকারী। তাঁর কাজগুলিকে মোটামুটিভাবে শিল্প এবং সামাজিক তথ্যচিত্র সম্বন্ধিত ফটোগ্রাফির বিভাগে শ্রেণীবদ্ধ করা যেতে পারে, যদিও তিনি প্রতিকৃতি, রাস্তা এবং ফ্যাশনের ছবিতেও দক্ষতা অর্জন করেছেন।

## প্রাথমিক বছর এবং শিক্ষা
সাদিয়ার জন্ম এক শিখ পরিবারে। তাঁর জন্মস্থান জম্মু ও কাশ্মীরের জম্মু অঞ্চলে। তাঁর শিক্ষাজীবন দিল্লির একটি মিশনারি স্কুল, কনভেন্ট অফ জেসাস অ্যাণ্ড মেরি থেকে হয়েছিল কিন্তু তিনি কখনও কোনও নিয়মিত কলেজে যাননি। শ্রী অরবিন্দ ইনস্টিটিউট অফ মাস কমিউনিকেশন থেকে গণযোগাযোগ বিষয়ে পড়াশোনা করার পর তিনি ত্রিবেণী কলা সঙ্গমে পড়াশোনা করেন, যেখানে তিনি বিশ্বখ্যাত শিল্পী ও পি শর্মার অধীনে পড়াশোনা করেন। শর্মা সাদা কালো ছবির জন্য বিখ্যাত একজন আলোকচিত্রী ছিলেন। সাদিয়া অস্ট্রেলিয়ার আইসিপিপি থেকে ফটোগ্রাফিতে ডিপ্লোমা অর্জন করেন।

## কর্মজীবন
চব্বিশ বছর বয়সে, এই ভারতীয় আলোকচিত্রী তাঁর প্রথম বই, *বিইং....* প্রকাশ করেন।

সাদিয়া এক দশকেরও বেশি সময় ধরে কাশ্মীরে কাজ করছেন, তিনি পার্ল একাডেমি অফ ফ্যাশনে ফটোগ্রাফি পড়ান এবং দিল্লিতে অবস্থিত এস্টুডিওর সৃজনশীল প্রধান। ২০১২ সালে, তাঁর কাশ্মীরের ছবিগুলি নিয়ে তিনি নতুন দিল্লিতে একটি একক প্রদর্শনীর আয়োজন করেছিলেন, যার শিরোনাম ছিল *লস*। সাদিয়া এর আগেও কয়েকটি একক প্রদর্শনীতে তাঁর ছবি দেখিয়েছিলেন, তার মধ্যে আছে "বিয়িং..." (চিন্তা, আবেগ এবং আত্ম-আবিষ্কার শরীরের মাধ্যমে প্রদর্শিত), "জিকর-দ্য রিমেমব্রেন্স" (সুফি অনুশীলন) ইত্যাদি। তিনি ভারতে এবং বিদেশে বেশ কয়েকটি গ্রুপ শোতে অংশ নিয়েছিলেন। সাদিয়া কোচার ২০০৪ সালে মানব রূপের ওপর একটি বই প্রকাশ করেছিলেন, যার নাম *বিয়িং*। সাদিয়া *লস* নামে একটি ছোট ভিডিও আর্ট প্রকল্পে কাজ করেছেন, যেখানে কাশ্মীরি মুসলিম এবং কাশ্মীরি পণ্ডিতদের সমস্যাগুলি নিয়ে আলোচনা করা হয়েছে। তিনি কাশ্মীরে ভ্রমণ এবং কাজ চালিয়ে যাচ্ছেন।

২০১৩ সালে, তিনি একজন একক মহিলা আলোকচিত্রী হিসেবে তাঁর ব্যক্তিগত যাত্রা সম্পর্কে একটি ব্লগ শুরু করেন, যেখানে তিনি শহর জুড়ে ঘুরে বেড়াতেন, ছবি এবং লেখার মাধ্যমে তাঁর আকাঙ্ক্ষা এবং তিনি কি পাননি তার অভিজ্ঞতা সংরক্ষণ করতেন। এর নাম হলো *এ ১০০ পিসেস অফ মি-প্রজেক্টস*। ২০১৭ সালে, তিনি একাই ভারত ভ্রমণ করেছিলেন এবং উত্তর, পূর্ব, দক্ষিণ ও পশ্চিম সংযোগপথগুলি ঘুরেছিলেন। রোড ট্রিপিং-ফটোওয়াল্লি গাড়ি প্রকল্পটি একটি ভারতব্যাপী প্রকল্প যেটি ইণ্ডিয়া আর্ট ফেয়ারে একটি গ্রুপ শোতে এবং ক্যাফে ডি আর্টে একটি একক শোতে আত্মপ্রকাশ করেছিল।

## তথ্যসূত্র

## বহিঃসংযোগ

* অফিসিয়াল ওয়েবসাইট ।
* স্নেহা ভুরা, ' বিরোধের আকার। ' সপ্তাহ, ২২ ফেব্রুয়ারি, ২০২০
* স্বাতী কুমারী, " স্ট্রিপ ট্রিপ ", মিড-ডে.কম, ২৪ ফেব্রুয়ারী ২০০৯।
* শালিনী সিং, " কনফ্লিক্ট ক্যামেরা ", *হিন্দুস্তান টাইমস*, ২৯ মে ২০১০।
* রোড ট্রিপিং- ফটোওয়ালি গাড়ি- হিউম্যান টাচ
* ইণ্ডিয়ান এক্সপ্রেস শো স্টিলার্স

বিষয়শ্রেণী:নারী আলোকচিত্র সাংবাদিক
বিষয়শ্রেণী:২১শ শতাব্দীর ভারতীয় আলোকচিত্রশিল্পী
বিষয়শ্রেণী:১৯৭৯-এ জন্ম
বিষয়শ্রেণী:জীবিত ব্যক্তি
সালাহ বাউসমান

**সালাহ বিন সালেম বাউসমান** () একজন সৌদি কুরআন বিশেষজ্ঞ, বিশ্ববিদ্যালয় শিক্ষাবিদ এবং কুরআন তিলাওয়াতকারী। তিনি মক্কার মসজিদুল হারামে অতিথি ইমাম (তারাবিহ নামাজের জন্য নিযুক্ত) হিসেবে দায়িত্ব পালন করেছেন। তিনি তাঁর অত্যন্ত সুমধুর কণ্ঠের তিলাওয়াতের জন্য পরিচিত, যা প্রখ্যাত ক্বারী আলী আব্দুল্লাহ জাবের-এর তিলাওয়াতের শৈলীর সাথে সাদৃশ্যপূর্ণ।

## শিক্ষা
বাউসমান তাঁর স্নাতক পর্যায়ের পড়াশোনা সম্পন্ন করেন ইসলামিক স্টাডিজ-এ এবং পরবর্তীতে তাফসীর (কুরআনের ব্যাখ্যা) বিষয়ে উচ্চতর শিক্ষা গ্রহণ করেন। বিভিন্ন তথ্যসূত্র অনুযায়ী, তিনি কিং আব্দুল আজিজ বিশ্ববিদ্যালয় থেকে ইসলামিক স্টাডিজে স্নাতক ডিগ্রি এবং উম্মুল কুরা বিশ্ববিদ্যালয় থেকে তাফসীর বিষয়ে মাস্টার্স ও পিএইচডি ডিগ্রি অর্জন করেন।

## কর্মজীবন
বাউসমান কুরআন অধ্যয়ন ক্ষেত্রে বিভিন্ন গুরুত্বপূর্ণ প্রাতিষ্ঠানিক পদে আসীন ছিলেন। তিনি সৌদি আরবের প্রধান বিশ্ববিদ্যালয়গুলোতে কুরআন ও ইসলামিক স্টাডিজ বিভাগের অনুষদ সদস্য এবং বিভাগীয় প্রধান হিসেবে দায়িত্ব পালন করেছেন। স্থানীয় সংবাদ মাধ্যম ও বিশ্ববিদ্যালয়ের প্রেস বিজ্ঞপ্তি অনুযায়ী, তিনি বিভিন্ন কুরআন প্রতিযোগিতা এবং একাডেমিক প্রোগ্রাম আয়োজনের সাথে সক্রিয়ভাবে যুক্ত ছিলেন। তিনি কিং আব্দুল আজিজ বিশ্ববিদ্যালয়-এর কুরআন অধ্যয়ন বিভাগের একজন জ্যেষ্ঠ সদস্য হিসেবে কাজ করেছেন এবং পরবর্তীতে অন্যান্য সৌদি বিশ্ববিদ্যালয়ে কুরআন ও ইসলামিক স্টাডিজ কলেজের ডিন হিসেবেও দায়িত্ব পালন করেছেন।

### তিলাওয়াত ও প্রকাশিত কাজ
বাউসমান তাঁর রেকর্ডকৃত কুরআন তিলাওয়াত (সম্পূর্ণ এবং আংশিক মুসহাফ বা তিলাওয়াত অডিও), টেলিভিশন সিরিজ এবং সংক্ষিপ্ত অনুষ্ঠানের জন্য ব্যাপকভাবে পরিচিত। এসব অনুষ্ঠানে তিনি কুরআনের বিভিন্ন আয়াতের তাফসীর বা গভীর চিন্তাভাবনা তুলে ধরেন।

২০১৬ এবং ২০১৭ সালের রমজান মাসে মক্কার মসজিদুল হারাম মসজিদুল হারামে তারাবিহ নামাজের ইমামতি করার জন্য তিনি অতিথি ইমাম হিসেবে নিযুক্ত হন। এই নিয়োগের খবরটি সৌদি আরবের জাতীয় গণমাধ্যম এবং আঞ্চলিক সংবাদ সংস্থাগুলো গুরুত্বের সাথে প্রচার করেছিল।

## বহিঃসংযোগ

* 
* 

## তথ্যসূত্র
খালিদ বিন সৌদ বিন আব্দুল আজিজ আল সৌদ

**খালিদ বিন সৌদ বিন আব্দুল আজিজ আল সৌদ** (; ১৮১১–১৮৬৫) ১৮৩৮ থেকে ১৮৪১ সাল পর্যন্ত তিন বছর দ্বিতীয় সৌদি রাষ্ট্র (যা নজদ আমিরাত নামে পরিচিত) শাসন করেন। তাঁর শাসনকাল ছিল মূলত মিশরের শাসক মুহাম্মদ আলী পাশা কর্তৃক আরব উপদ্বীপের ওপর আধিপত্য বিস্তারের একটি পরিকল্পনার অংশ। খালিদ ছিলেন সৌদি রাজবংশের প্রতিষ্ঠাতা মুহাম্মদ বিন সৌদের প্রপৌত্র এবং দ্বিতীয় সৌদি রাষ্ট্রের আরেক শাসক ফয়সাল বিন তুর্কির চাচাতো ভাই।

## প্রাথমিক জীবন
খালিদ ১৮১১ সালে জন্মগ্রহণ করেন। তিনি সৌদ বিন আব্দুল আজিজের কনিষ্ঠ পুত্র এবং ১৮১৯ সালে ইস্তাম্বুলে মৃত্যুদণ্ডপ্রাপ্ত আব্দুল্লাহ বিন সৌদের ভাই ছিলেন। ১৮১৮ সালে সৌদিদের রাজধানী দিরিয়া পতন এবং তাঁর বড় ভাই আব্দুল্লাহর বন্দিত্বের পর, ১৮১৯ সালের মে মাসে খালিদ ও তাঁর পরিবারকে মিশরে পাঠিয়ে দেওয়া হয়। একই সময়ে তাঁর তিন ভাইকে ইব্রাহিম পাশা হত্যা করেন। খালিদ প্রায় আঠারো বছর মিশরে অবস্থান করেন এবং সেখানে মুহাম্মদ আলী পাশার পৃষ্ঠপোষকতায় শিক্ষা লাভ করেন।

১৮৩৬ সালের শেষের দিকে বা ১৮৩৭ সালের মে মাসে তিনি রিয়াদে ফিরে আসেন। মুহাম্মদ আলী পাশা মদিনার গভর্নর ইসমাইল পাশাকে নির্দেশ দেন খালিদকে সামরিক সহায়তা প্রদান করতে, এরপর খালিদ কাসিমের দিকে অগ্রসর হন।

## শাসনকাল ও মৃত্যু
১৮৩৮ সালে খালিদ এবং তাঁর চাচাতো ভাই ফয়সাল বিন তুর্কির মধ্যে রিয়াদে যুদ্ধ হয়, যাতে খালিদ জয়ী হন। এরপর ফয়সালকে মিশরীয়দের মাধ্যমে উসমানীয় বাহিনী গ্রেপ্তার করে কায়রোতে পাঠিয়ে দেয়। ফলে উসমানীয়রা খালিদকে রিয়াদের শাসক হিসেবে নিযুক্ত করে। প্রকৃতপক্ষে, উসমানীয়রা তাঁকে তাঁদের রিয়াদ প্রতিনিধি হিসেবে মনোনীত করেছিল। যদিও স্থানীয় জনগণের মধ্যে খালিদের শাসনের বিরুদ্ধে কোনো বিদ্রোহ দেখা দেয়নি, তবুও ওহাবি ধর্মীয় ব্যক্তিত্ব এবং আল শেখ পরিবারের সদস্যরা তাঁর প্রতি আনুগত্য প্রকাশ করেননি। পরিবর্তে, তাঁরা রিয়াদ ত্যাগ করে আল হারিকে চলে যান, যেখানে মিশরীয় বাহিনীর কোনো নিয়ন্ত্রণ ছিল না।

খালিদ তাঁর ক্ষমতা পুরোপুরি সুসংহত করতে পারেননি এবং গোত্রগুলোর পূর্ণ স্বীকৃতি অর্জনে ব্যর্থ হন। তাঁর শাসনকাল ছিল সম্পূর্ণভাবে মিশরীয়দের সমর্থনের ওপর নির্ভরশীল। ১৮৪০ সালে ব্রিটিশ সরকারের চাপে মিশরীয় সৈন্যরা নজদ ত্যাগ করতে বাধ্য হলে খালিদ ক্ষমতা হারান। ১৮৪১ সালের ডিসেম্বরে খালিদের স্থলাভিষিক্ত হন আব্দুল্লাহ বিন থুনাইয়ান আল সৌদ|আব্দুল্লাহ বিন থুনাইয়ান। খালিদ পুনরায় ক্ষমতা দখলের চেষ্টা করে ব্যর্থ হন এবং শেষ পর্যন্ত হেজাজে আশ্রয় নেন। ১৮৬৫ সালে মৃত্যুর আগ পর্যন্ত উসমানীয়রা তাঁকে পেনশন প্রদান করত।

## তথ্যসূত্র

## বহিঃসংযোগ
চেরুসেরি জয়নুদ্দিন মুসলিয়ার

**চেরুসেরি জয়নুধীন,** (১৯৩৭- ২০১৬) উপাধি **মুসলিয়ার,** যিনি **জয়ন-উল উলামা নামে পরিচিত,** ছিলেন কেরালা, দক্ষিণ ভারতের একজন ইসলামিক পণ্ডিত। তিনি সামস্থ কেরালা জমিয়্যাতুল উলামা (১৯৯৬ - ২০১৬) এর সাধারণ সম্পাদক হিসাবে একে আবুবকর মুসলিয়ারের স্থলাভিষিক্ত হন।

১৯৮০ সাল থেকে সামাস্তা কেরালা জামিয়্যাথুল উলামার মুশাওয়ারার সদস্য হিসেবে যুক্ত ছিলেন চেরুস্সেরি জাইনুদ্দিন মুসালিয়ার। তিনি ১৯৯১ থেকে ২০১৬ সাল পর্যন্ত চেম্মাদের দারুল হুদায় শরিয়াহ বিষয় পড়াতেন। পরবর্তীতে তিনি একই প্রতিষ্ঠানের প্রিন্সিপাল এবং প্রো-চ্যান্সেলর হিসেবে দায়িত্ব পালন করেন।

## জীবন এবং কর্মজীবন
তিনি ১৯৩৭ সালে মালাবার জেলার মোরায়ূরে চেরুস্সেরি মুহাম্মদ মুসালিয়ার ও পাঠুম্মুন্নির ঘরে জন্মগ্রহণ করেন। তাঁর স্ত্রী ছিলেন বাঙ্গালাথ মরিয়ুম্মা ও খাদিজা।

চেরুসেরি জয়নুদ্দিন মুসলিয়ার ২২ বছর বয়সে ধর্মীয় শিক্ষা শুরু করেন। তিনি আঠারো বছর ধরে মালাপ্পুরম জেলার কোন্দোট্টির কোদাঙ্গাদে মুদাররিস হিসেবে কাজ করেন। এরপর তিনি চেম্মাদ জুমা মসজিদে বেশ কয়েক বছর ধরে মুদাররিস হিসেবেও কাজ করেন।

### সমাস্থের সাথে
চেরুসেরি জয়নুদ্দিন মুসলিয়ার ১৯৮০ সালে সমস্থ কেরালা জামিয়্যাতুল উলামা মুশাওয়ারার সদস্য হিসেবে দায়িত্ব পালন করেন।

তিনি ১৯৯১ থেকে ২০১৬ সাল পর্যন্ত দারুল হুদা, চেম্মাদ - এ শরিয়াহ শিক্ষা প্রদান করেন। তিনি কাদিয়ারকাম জুম'আ মসজিদ, কন্দোত্তির খতিবও ছিলেন।

মুসলিয়ার ১৯৯৬ থেকে ২০১৬ সাল পর্যন্ত সামস্থ কেরালা জমিয়্যাতুল উলামার সাধারণ সম্পাদক হিসেবে দায়িত্ব পালন করেন। এছাড়া তিনি সমস্থ কেরালা জমিয়্যাতুল উলামা, ফতোয়া কমিটির চেয়ারম্যান হিসেবেও দায়িত্ব পালন করেন।

চেরুসেরি জয়নুদ্দিন মুসলিয়ার ১৮ ফেব্রুয়ারী ২০১৬ তারিখে কোঝিকোড়ের একটি বেসরকারী হাসপাতালে মারা যান এবং দারুল হুদা, চেম্মাদ ক্যাম্পাসে তাকে সমাহিত করা হয়।

## তথ্যসূত্র

বিষয়শ্রেণী:ভারতীয় সুন্নি মুসলিম পণ্ডিত
বিষয়শ্রেণী:শাফিঈ ব্যক্তি
বিষয়শ্রেণী:মালয়ালী ব্যক্তি
বিষয়শ্রেণী:২০শ শতাব্দীর ইসলামের মুসলিম পণ্ডিত
বিষয়শ্রেণী:ভারতীয় ইসলাম ধর্মীয় নেতা
বিষয়শ্রেণী:১৯৩৭-এ জন্ম
বিষয়শ্রেণী:কেরলে ইসলাম
বিষয়শ্রেণী:২০১৬-এ মৃত্যু
বিষয়শ্রেণী:ভারতীয় ইমাম
মাহের আত থুওয়াইলিবি

**মাহের আত-থুয়াইলিবি** (     , ১৪ জুলাই ১৯৯২ – ৮ ফেব্রুয়ারী ২০২১) বোগোরে বসবাসকারী একজন ইন্দোনেশিয়ান ইসলামিক প্রচারক ছিলেন। তিনি মূলত টুইটার, ইউটিউব, ইনস্টাগ্রাম এবং টিকটকের মতো বিভিন্ন সামাজিক যোগাযোগ মাধ্যম প্ল্যাটফর্মে প্রচার করতেন।

## জীবনের প্রথমার্ধ
মেদানে সোনি এরানাতায় জন্মগ্রহণকারী আত-থুওয়াইলিবি ছিলেন ধর্মনিরপেক্ষ পরিবারে জন্মগ্রহণকারী তিন সন্তানের মধ্যে সর্বকনিষ্ঠ। প্রাপ্তবয়স্ক হওয়ার পর তিনি বোগোরে চলে আসেন। তার শিক্ষকরা প্রায়শই তার প্রচারের সুরকে মাহির আল-মু'আইক্লির মতো বর্ণনা করতেন এবং তাকে "মাহের আত-থুওয়াইলিবি" বা "প্রশ্নকারীর নাম" বলে ডাকতেন।

## কেরিয়ার
তাকে কঠোর এবং উগ্র হিসেবে দেখা হত, যদিও রসিক ছিলেন। সোশ্যাল মিডিয়ায় তার জনপ্রিয়তা তাকে ইন্দোনেশিয়ার কোভিড-১৯ মহামারী জুড়ে শ্রমিক শ্রেণীর নাগরিকদের সহায়তা প্রদান করতে সক্ষম করেছিল। তিনি বক্তৃতা দিয়ে এবং বই এবং সুগন্ধি বিক্রি করে তার আয় বৃদ্ধি করেছিলেন।

আত-থুওয়াইলিবি তার বিবাহিত জীবন এবং সামাজিক যোগাযোগ মাধ্যমের বিবৃতির মাধ্যমে বিতর্কের জন্ম দিয়েছিলেন। ২০১৫ সালে, তার প্রাক্তন স্ত্রী সুসি উইওয়াতি তার বিরুদ্ধে পারিবারিক সহিংসতা এবং শিশু নির্যাতনের অভিযোগ এনেছিলেন।

২০১৯ সালের নভেম্বরে, সামাজিক যোগাযোগমাধ্যমের এক্টিভিস্ট পারমাদি আর্য তার বিরুদ্ধে অভিযোগ করেন যে তিনি সামাজিক যোগাযোগ মাধ্যমে মৃত্যুর হুমকি দিচ্ছেন, যখন তিনি বলেছিলেন যে আর্য ধর্ম অবমাননার জন্য হত্যার যোগ্য। টিভিওয়ানে প্রচারিত টেলিভিশন অনুষ্ঠান *"আপা কাবার ইন্দোনেশিয়া"* -এ এই দুইজনের সাক্ষাৎকার নেওয়া হয়েছিল। আর্য অভিযোগ করেন যে আত-থুওয়াইলিবি ইসলামের নামে সন্ত্রাসবাদকে ন্যায্যতা দেওয়ার চেষ্টা করেছেন। অন্যদিকে আত-থুওয়াইলিবি বলেছেন যে *[[ফিকহ]]* শিক্ষা ইসলামকে অবমাননাকারীদের হত্যা করার ন্যায্যতা দেয়। অনুষ্ঠানটির পরও তাদের মধ্যে বিরোধ চলতে থাকে।

২০২০ সালের নভেম্বরে ইসলামপন্থী পণ্ডিত মুহাম্মদ রিজিক শিহাব সৌদি আরব থেকে ফিরে আসার পর আত-থুওয়াইলিবি অভিনেত্রী নিকিতা মির্জানির সাথে ঝগড়া শুরু করেন। কোভিড-১৯ মহামারী চলাকালীন সোয়েকার্নো-হাত্তা আন্তর্জাতিক বিমানবন্দরে বিশাল জনতা জড়ো করার জন্য মির্জানি একটি ব্যঙ্গাত্মক ভিডিও ধারণ করেন যেখানে তিনি শিহাবকে "মেডিসিনম্যান" বলে অভিহিত করেন। আল-থুওয়াইলিবি একজন ইসলামী নেতাকে অপমান করে করা এই মন্তব্যের জন্য তাকে জনসমক্ষে ক্ষমা চাইতে বলেন। যদি তিনি তা প্রত্যাখ্যান করেন, অন্যথায় তিনি ৮০০ জনকে নিয়ে তাঁর বাড়ি ঘেরাও করার হুমকি দেন।

৩ ডিসেম্বর ২০২০ তারিখে, নাহদলাতুল উলামাদের একজন প্রবীণ মুহাম্মদ লুৎফি বিন ইয়াহিয়াকে অপমান করার অভিযোগে তাকে ফৌজদারি তদন্ত সংস্থা গ্রেপ্তার করে। তিনি জোর দিয়ে বলেন যে তিনি বিন ইয়াহিয়াকে অপমান করতে চাননি এবং এটি একটি ভুল বোঝাবুঝি ছিল। তিনি বলেন যে তিনি বিন ইয়াহিয়ার সাথে ব্যক্তিগতভাবে দেখা করতে এবং তার মন্তব্যের জন্য ক্ষমা চাইতে চান।

## তথ্যসূত্র

বিষয়শ্রেণী:২০২১-এ মৃত্যু
বিষয়শ্রেণী:১৯৯২-এ জন্ম
শাহলা আঘাপুর

**শাহলা আঘাপুর**, **শাহলা আঘাপুর-বেনাকোহেল** নামেও পরিচিত () জার্মানিতে বসবাসকারী একজন ইরানি দৃশ্যকলা শিল্পী, লেখক এবং গ্যালারি পরিচালক। তিনি একজন লেখক এবং কবি উভয় হিসেবেই কাজ করেন, পাশাপাশি একজন চিত্রশিল্পী, ভাস্কর, পারফর্মেন্স শিল্পী এবং গ্যালারি-বেনাকোহেলের পরিচালক হিসেবেও কাজ করেন।

## জীবনী
শাহলা আঘাপুর বার্লিনে একজন ফ্রিল্যান্স শিল্পী হিসেবে কাজ করেছেন। তিনি জার্মানিতে ও অন্যান্য দেশে তাঁর কাজ প্রদর্শন করেছেন এবং পাঠ করেছেন। তিনি ২০০৩ সালে বার্লিন ইউনিভার্সিটি অফ দ্য আর্টস থেকে আর্ট ইন কনটেক্সটে স্নাতকোত্তর ডিগ্রি অর্জন করেন এবং একজন শিল্প শিক্ষক ও শৈল্পিক প্রকল্পের প্রধান হিসেবে কাজ করেন।

শাহলা যে সংস্থাগুলির সদস্য সেগুলি হলো জার্মানির ফেডারেল অ্যাসোসিয়েশন অফ আর্টিস্টস ইন জার্মানি এবং জার্মান-ভাষী দেশগুলির নির্বাসিত লেখকদের *পেন* কেন্দ্র। তিনি ২০০৭ থেকে ২০০৯ সাল পর্যন্ত নির্বাসিত ইরানি লেখক সমিতির চেয়ারম্যান ছিলেন। শাহলা "গ্রুপ সেভেন" সমষ্টিরও সদস্য, এটি জার্মানিতে বসবাসকারী এবং কর্মরত পাঁচজন ইরানি মহিলা শিল্পীর একটি দল, যারা বিশ্বজুড়ে নারী এবং সামাজিক, সাংস্কৃতিক ও রাজনৈতিক বিষয়গুলিতে, বিশেষ করে ইরানের সাথে সম্পর্কিত বিষয়গুলিতে মনোনিবেশ করে।

## কাজ

### প্রদর্শনী
এটি তারিখ অনুসারে নির্বাচিত প্রদর্শনীর একটি তালিকা।

* ১৯৯৬ – সাংস্কৃতিক কেন্দ্র স্পাণ্ডাউ, বার্লিন, জার্মানি
* ১৯৯৭ – প্রুশিয়ানদের ল্যাণ্ডট্যাগ, জার্মানির বার্লিন প্রতিনিধি পরিষদের সংসদের গ্যালারি
* ২০০৮ – আইল্যাণ্ড গ্যালারি, বার্লিন, জার্মানি
* ২০০৯ - "ইরানিয়ান নাইট" (জার্মানির বই সপ্তাহে), নারীর মুখ এবং দেহের চিত্রকর্মের প্রদর্শনী, জার্মানির বর্তমান এবং প্রাক্তন রাষ্ট্রপতিদের স্ত্রীরা এই সভায় যোগ দিয়েছিলেন
* ২০১১ – হিলটন হোটেল, হিউস্টন, টেক্সাস, মার্কিন যুক্তরাষ্ট্র
* ২০১১ – পারস্য সংস্কৃতি কেন্দ্র, ডালাস /রিচার্ডসন, টেক্সাস, মার্কিন যুক্তরাষ্ট্র
* ২০১২ – সেলুন এক্সিল, বার্লিন, জার্মানি
* ২০১৫ – গ্যালারি-বেনাকোহেল, বার্লিন, জার্মানি

### পাঠ

* কালচার ক্লাব, জুরিখ, সুইজারল্যান্ড
* সাংস্কৃতিক সমিতি, লুগানো, সুইজারল্যান্ড
* ২০১১ – পারস্য সংস্কৃতি কেন্দ্র, ডালাস/রিচার্ডসন, টেক্সাস, মার্কিন যুক্তরাষ্ট্র 

## তথ্যসূত্র

## বহিঃসংযোগ

* শাহলা আঘাপুরের ওয়েবসাইট
* তার লিরিকের কাজ সম্পর্কে
* তার শিল্প ও গ্যালারির কাজ সম্পর্কে
* প্রেস পর্যালোচনা   
* কোলগনে জাদুঘর, জার্মানি
* ইরান ট্রিবিউন
* ইরানি শিল্পীর সাইট

বিষয়শ্রেণী:জন্মের বছর অনুপস্থিত (জীবিত ব্যক্তি)
বিষয়শ্রেণী:জীবিত ব্যক্তি
বিষয়শ্রেণী:২১শ শতাব্দীর ইরানি চিত্রশিল্পী
বিষয়শ্রেণী:ইরানি নারী চিত্রশিল্পী
এভা আদামচিকোভা

**এভা আদামচিকোভা** (, ; জন্ম: ২৮ এপ্রিল ১৯৯৩) হলেন একজন চেক স্নোবোর্ডার। তিনি আন্তর্জাতিক প্রতিযোগিতায় চেক প্রজাতন্ত্রের প্রতিনিধিত্ব করেন এবং স্নোবোর্ডিংয়ের স্নোবোর্ড ক্রস বিভাগে অংশগ্রহণ করে থাকেন।

আদামচিকোভা চেক প্রজাতন্ত্রের প্রতিনিধি হিসেবে ২০১৮, ২০২২ এবং ২০২৬ শীতকালীন অলিম্পিকে অংশগ্রহণ করেছেন, এই সময়ে তিনি ১টি স্বর্ণ পদকসহ সর্বমোট ৩টি পদক জয়লাভ করেছেন। এর পাশাপাশি, ২০১৮ সালের শীতকালীন অলিম্পিকের উদ্বোধনী অনুষ্ঠানে তিনি দেশের জাতীয় পতাকা বহনের গৌরব অর্জন করেছেন। 

## প্রারম্ভিক জীবন
এভা আদামচিকোভা ১৯৯৩ সালের ২৮শে এপ্রিল তারিখে চেক প্রজাতন্ত্রের ভ্রচলাবিতে জন্মগ্রহণ করেছেন এবং সেখানেই তার শৈশব অতিবাহিত হয়।

## খেলোয়াড়ি জীবন
আদামচিকোভা চেক প্রজাতন্ত্রের প্রতিনিধি হিসেবে ২০২৬ শীতকালীন অলিম্পিকে স্নোবোর্ডিংয়ের সর্বমোট দুইটি পৃথক প্রতিযোগিতায় প্রতিদ্বন্দ্বিতা করেছেন।

তিনি নারীদের স্নোবোর্ড ক্রস প্রতিযোগিতায় অংশগ্রহণ করেছিলেন। তিনি প্রতিযোগিতার বাছাইপর্বের সেরা রানটি ১:১২.২৯ সময়ে সম্পন্ন করে প্রথম স্থান অধিকার করে নকআউট পর্বে অংশগ্রহণ করেন, যেখানে তিনি রৌপ্য পদক জয়লাভ করেন।

## তথ্যসূত্র

## বহিঃসংযোগ

* 

বিষয়শ্রেণী:১৯৯৩-এ জন্ম
বিষয়শ্রেণী:জীবিত ব্যক্তি
বিষয়শ্রেণী:চেক নারী স্নোবোর্ডার

বিষয়শ্রেণী:চেক প্রজাতন্ত্রের অলিম্পিক স্নোবোর্ডার
বিষয়শ্রেণী:২০২৬ শীতকালীন অলিম্পিকের স্নোবোর্ডার
বিষয়শ্রেণী:স্নোবোর্ডিংয়ে অলিম্পিক পদক বিজয়ী
বিষয়শ্রেণী:অলিম্পিক রৌপ্যপদক বিজয়ী চেক
বিষয়শ্রেণী:২০২৬ শীতকালীন অলিম্পিকের পদক বিজয়ী
অনাহিতা আখভান

**অনাহিতা আখভান** টরন্টোতে বসবাসকারী একজন ইরানি-কানাডিয়ান চিত্রশিল্পী। তাঁর শিল্পকর্ম ইসলামী শৈল্পিক অলঙ্করণ এবং সাংস্কৃতিক প্রতীক দ্বারা প্রভাবিত।

## শিক্ষা
আখভান ২০১৩ সালে তেহরান বিশ্ববিদ্যালয় থেকে চারুকলায় স্নাতক ডিগ্রি এবং ২০১৬ সালে সাসকাচোয়ান বিশ্ববিদ্যালয় থেকে চারুকলায় স্নাতকোত্তর ডিগ্রি অর্জন করেন। 

স্নাতকোত্তর ছাত্রী হিসেবে, আখভানকে আন্তঃবিষয়ক সংস্কৃতি ও সৃজনশীলতা কেন্দ্রের স্নাতক অনুঘটক পুরস্কার প্রদান করা হয়েছিল। অনুষদ সদস্যদের পাশাপাশি শিক্ষার্থীদের অভিজ্ঞতামূলক শিক্ষাকে সমর্থন করার উদ্দেশ্যে এই পুরস্কার প্রদত্ত হয়। এই পুরস্কারের সাহায্যে আখভান গ্রীসের এথেন্সে ভ্রমণ করেছিলেন। সেখানে থাকার সময় তিনি ভোরেস জাদুঘরের অধ্যাপক অ্যালিসন গ্লেনের সহকারী হিসেবে কাজ করেছিলেন।

## কর্মজীবন
আখভান কানাডা, ইরান এবং মার্কিন যুক্তরাষ্ট্রে ব্যাপকভাবে তাঁর ছবির প্রদর্শনী করেছেন। এগুলির মধ্যে কিছু উল্লেখযোগ্য একক প্রদর্শনী রয়েছে, যেগুলি হল ইউনাইটেড কনটেম্পোরারিতে *রি-এনট্রান্ট*  (২০২২) এবং নর্থ ইয়র্ক আর্টসে *আনসেটলড*  (২০২১)। তিনি স্পেন এবং গ্রীসে শিল্পীদের আবাসস্থলে চিত্রকর্মে অংশগ্রহণ করেছেন। তিনি অসংখ্য গ্রুপ প্রদর্শনীতেও অংশ নিয়েছেন, যেগুলির মধ্যে রয়েছে গ্যালারি ১৩১৩-তে *আর্ট পার্কডেল ইন্টারন্যাশনাল* (২০২০) এবং আর্টস্কেপ ইয়ংপ্লেসে *রেজিলিয়েন্স; রিডিফাইনড* (২০২০)।  আখভান টরন্টো স্কুল অফ আর্ট এবং ইউনিভার্সিটি অফ সাসকাচোয়ান কলেজ অফ আর্ট অ্যাণ্ড সায়েন্সেস উভয় স্থানেই অঙ্কন এবং চিত্রকলা শেখান।

আখভান অন্টারিও আর্ট কাউন্সিল (২০২২) এবং টরন্টো আর্টস কাউন্সিল (২০২১) সহ বেশ কয়েকটি সরকারি সংস্থার কাছ থেকে অনুদান পেয়েছেন। তিনি ২০২১ সালে রয়েল ব্যাংক অফ কানাডা নিউকামার আর্টস অ্যাওয়ার্ডও পেয়েছিলেন।

## সংগ্রহ
আখভানের কাজ নিম্নলিখিত কর্পোরেট এবং ব্যক্তিগত সংগ্রহে সংরক্ষিত আছে:

* স্কটিয়াব্যাঙ্ক
* টিডি ব্যাংক
* টেলাস
* ক্যাপিটাল ওয়ান
* আরবিসি স্থায়ী শিল্প সংগ্রহ 

## তথ্যসূত্র

বিষয়শ্রেণী:ইরানি নারী চিত্রশিল্পী
বিষয়শ্রেণী:২১শ শতাব্দীর ইরানি চিত্রশিল্পী
বিষয়শ্রেণী:তেহরান বিশ্ববিদ্যালয়ের প্রাক্তন শিক্ষার্থী
বিষয়শ্রেণী:জন্মের বছর অনুপস্থিত (জীবিত ব্যক্তি)
বিষয়শ্রেণী:জীবিত ব্যক্তি
শেখ মুসা দ্রামেহ

**শেখ মুসা দ্রামেহ** (জন্ম ৪ ফেব্রুয়ারি, ১৯৬২, গাম্বিয়ার টেন্দ্রামি জোকায়।) হলেন একজন গাম্বিয়ান বংশোদ্ভূত মুসলিম ধর্মগুরু, শিক্ষাবিদ এবং মার্কিন যুক্তরাষ্ট্রের নিউ ইয়র্ক সিটিতে বসবাসকারী সম্প্রদায়ের নেতা। তিনি ব্রঙ্কসে আফ্রিকান অভিবাসী সম্প্রদায়ের মধ্যে ইসলামিক শিক্ষামূলক উদ্যোগ এবং সম্প্রদায় কর্মসূচির সাথে যুক্ত। দ্রামেহ মুসলিম, ইহুদি এবং খ্রিস্টান সংগঠনগুলির সাথে জড়িত আন্তঃধর্মীয় সংলাপ কার্যক্রমেও অংশগ্রহণ করেছেন।

## প্রাথমিক জীবন এবং শিক্ষা
মুসা দ্রামেহ গাম্বিয়ায় জন্মগ্রহণ করেন। সেখানে তিনি ঐতিহ্যবাহী কুরআন শিক্ষার মাধ্যমে প্রাথমিক ইসলামী শিক্ষা লাভ করেন। তার শিক্ষার মধ্যে ছিল কুরআন তেলাওয়াত এবং মৌলিক ইসলামী বিজ্ঞান। পরবর্তীতে তিনি সম্প্রদায়ের নেতৃত্বের ভূমিকার জন্য প্রস্তুতি নেওয়ার পাশাপাশি ধর্মীয় শিক্ষা অব্যাহত রাখেন।

১৯৮০-এর দশকের মাঝামাঝি সময়ে, দ্রামেহ মার্কিন যুক্তরাষ্ট্রে চলে যান এবং নিউ ইয়র্ক সিটিতে স্থায়ীভাবে বসবাস শুরু করেন। সেখানে তিনি স্থানীয় মুসলিম সম্প্রদায়ের মধ্যে ধর্মীয় ও শিক্ষামূলক কর্মকাণ্ডে জড়িত হন।

## কর্মজীবন
নিউ ইয়র্কে স্থানান্তরিত হওয়ার পর, দ্রামেহ ব্রঙ্কসে সম্প্রদায়-ভিত্তিক ধর্মীয় নেতৃত্বের ক্ষেত্রে সক্রিয় হয়ে ওঠেন, বিশেষ করে পশ্চিম আফ্রিকান অভিবাসী সম্প্রদায়ের মধ্যে। পরবর্তীতে তিনি ফুটা ইসলামিক সেন্টারে একজন ইমাম এবং শিক্ষক হিসেবে দায়িত্ব পালন করেন যা যুব ও সম্প্রদায়ের কর্মসূচির পাশাপাশি ধর্মীয় নির্দেশনা প্রদান করে।

তার কাজের মধ্যে রয়েছে ইসলামি শিক্ষা প্রদান, কমিউনিটি প্রোগ্রাম আয়োজন করা এবং অভিবাসী পরিবারগুলির জন্য সামাজিক ও শিক্ষামূলক উদ্যোগগুলিকে সমর্থন করা। এই কার্যক্রমগুলি সাংস্কৃতিক সংহতি, যুব পরামর্শদাতা এবং সম্প্রদায়ের উন্নয়নের উপর গুরুত্বারোপ করে।

## আন্তঃধর্মীয় কার্যকলাপ
নিউ ইয়র্ক সিটির ধর্মীয় সম্প্রদায়ের মধ্যে সহযোগিতা জোরদার করার লক্ষ্যে আন্তঃধর্মীয় সংলাপ উদ্যোগে দ্রামেহ অংশগ্রহণ করেছেন। ধর্মীয় সহাবস্থান এবং সামাজিক সংহতিকে সম্বোধন করে জনসাধারণের আলোচনা এবং সহযোগী সম্প্রদায়ের অনুষ্ঠানগুলিতে তার অংশগ্রহণ অন্তর্ভুক্ত রয়েছে।

২০২৫ সালে, আন্তঃধর্মীয় সম্পৃক্ততা প্রচেষ্টার অংশ হিসেবে তিনি ইসরায়েল সফরকারী মুসলিম নেতাদের একটি প্রতিনিধিদলের সাথে অংশগ্রহণ করেছিলেন বলে জানা গেছে।

## সম্প্রদায়ের সম্পৃক্ততা
ধর্মীয় নেতৃত্বের পাশাপাশি, দ্রামেহ অভিবাসী সম্প্রদায়ের উপর প্রভাব ফেলতে পারে এমন বিষয়গুলি নিয়ে কথা বলেছেন এর মধ্যে রয়েছে শিক্ষা, সামাজিক সংহতি এবং ধর্মীয় বোধগম্যতা। তার কাজ মূলত নিউ ইয়র্ক সিটিতে আফ্রিকান প্রবাসীদের মধ্যে তৃণমূল পর্যায়ের সম্প্রদায় কর্মসূচিকে কেন্দ্র করে পরিচালিত হয়েছে।

## তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:মার্কিন ইমাম
বিষয়শ্রেণী:১৯৬২-এ জন্ম
সমিরা আলীখানজাদেহ

**সমিরা আলীখানজাদেহ** (; জন্ম ১৯৬৭) একজন ইরানি দৃশ্যকলা শিল্পী এবং চিত্রশিল্পী। তিনি তেহরানে থাকেন এবং কাজ করেন।

## জীবনী
আলীখানজাদেহ তেহরানে জন্মগ্রহণ করেছেন। তিনি আইদিন আগাদাশলুর তত্ত্বাবধানে চিত্রকলা শিক্ষা শুরু করেন। তিনি আল জাহরা বিশ্ববিদ্যালয়ে চিত্রকলা অধ্যয়ন করেন এবং ১৯৯৬ সালে চিত্রকলায় বিএফএ ডিগ্রি অর্জন করেন। এরপর তিনি ১৯৯৮ সালে ইসলামিক আজাদ বিশ্ববিদ্যালয় থেকে চিত্রকলায় এমএ ডিগ্রি অর্জন করেন।

## কর্মজীবন
আলীখানজাদেহ তাঁর কাজে অ্যাক্রিলিক রঙ, আয়না এবং পুরোন পাওয়া ছবি, প্রধানত পারিবারিক ছবি ব্যবহার করেন। তিনি আধুনিক ইরানের পরিচয় এবং বাস্তবতা অন্বেষণ করতে অতীতের এই ছবিগুলি ব্যবহার করেন। কিছু কাজে অতীতকে স্মরণ করিয়ে দেওয়ার জন্য তাঁর কাজের মধ্যে প্রকৃত পারস্য কার্পেটও অন্তর্ভুক্ত রয়েছে।

আলীখানজাদেহর কাজ সংযুক্ত আরব আমিরাত, কানাডা, মার্কিন যুক্তরাষ্ট্র এবং ফ্রান্সের প্রদর্শনীতে প্রদর্শিত হয়েছে। তাঁর শিল্পকর্ম লস অ্যাঞ্জেলেস কাউন্টি মিউজিয়াম অফ আর্টের সংগ্রহে সংরক্ষিত রয়েছে। তাঁর কাজ ২০০০ সালে তেহরান মিউজিয়াম অফ কনটেম্পোরারি আর্টের পঞ্চম চিত্রকলা দ্বিবার্ষিকীতে প্রদর্শিত হয়েছিল। 

## আরও দেখুন

* ইরানি নারী শিল্পীদের তালিকা

## তথ্যসূত্র

বিষয়শ্রেণী:২০শ শতাব্দীর ইরানি নারী শিল্পী
বিষয়শ্রেণী:জীবিত ব্যক্তি
বিষয়শ্রেণী:১৯৬৭-এ জন্ম
সার্ভনাজ আলমবেইগি

**সার্ভনাজ আলমবেইগি** ( ; ইরানের তেহরানে জন্মগ্রহণকারী) একজন ইরানি তথ্যচিত্র পরিচালক, চিত্রশিল্পী এবং কবি। তাঁর সবচেয়ে উল্লেখযোগ্য কাজ হল *১০০১ নাইটস অ্যাপার্ট* এবং *মেদেগল*।

## জীবন এবং কর্মজীবন
সার্ভনাজ আলমবেগির জন্ম ইরানের তেহরান শহরে। তিনি ইসলামিক আজাদ বিশ্ববিদ্যালয়ের সেন্ট্রাল তেহরান শাখার কলা ও স্থাপত্য অনুষদ থেকে চিত্রকলায় স্নাতক ডিগ্রি অর্জন করেন। তিনি ২০০০ সালে তাঁর প্রথম চিত্রকর্ম প্রদর্শন করে তাঁর শৈল্পিক কর্মজীবন শুরু করেন এবং ২০১৩ থেকে ২০১৮ সাল পর্যন্ত তিনি বিশেষায়িত কোর্স এবং আন্তর্জাতিক চলচ্চিত্র ল্যাবের মাধ্যমে চলচ্চিত্র প্রশিক্ষণ গ্রহণ করেন। তিনি জার্মানির পরিচালক সমিতির ইউরোপীয় আন্তর্জাতিক ডকুমেন্টারি অ্যাসোসিয়েশনের সদস্য। তিনি ওসনাব্রুক ফিল্ম ফেস্টিভ্যাল এবং সানি সাইড অফ দ্য ডক সহ বেশ কয়েকটি আন্তর্জাতিক চলচ্চিত্র উৎসবে জুরি সদস্য হিসেবেও দায়িত্ব পালন করেছেন।

আলমবেইগির সবচেয়ে উল্লেখযোগ্য কাজগুলির মধ্যে রয়েছে মেদেগল এবং ১০০১ নাইটস অ্যাপার্ট। ১০০১ নাইটস অ্যাপার্ট ২০২২ সালে জার্মানিতে মুক্তি পায় এবং ২০২২ সালের মে মাসে মিউনিখ আন্তর্জাতিক ডকুমেন্টারি ফিল্ম ফেস্টিভ্যালে ভিএফএফ ডকুমেন্টারি ফিল্ম প্রোডাকশন অ্যাওয়ার্ড জিতে নেয়, এই ডকুমেন্টারি চলচ্চিত্রটি ইসলামী বিপ্লব যুগের আগের এবং পরের, এই দুই যুগের ব্যালে নৃত্যশিল্পী এবং মূলধারার বাইরের নৃত্যশিল্পীদের অভিজ্ঞতার ওপর আলোকপাত ক'রে ইরানীয় সাংস্কৃতিক ভূদৃশ্য অন্বেষণ করেছে। মেদেগল ২০২৪ সালের ১৮ই ফেব্রুয়ারি তারিখে ৭৪তম বার্লিন আন্তর্জাতিক চলচ্চিত্র উৎসবে প্রিমিয়ার হয়, যেখানে এটি জুরিদের কাছ থেকে *প্রজন্ম বিভাগে*র বিশেষ উল্লেখ পায়। মেদেগল অসংখ্য আন্তর্জাতিক উৎসবে প্রদর্শিত হয়েছে, যার মধ্যে রয়েছে ডিওকে লিপজিগ, টোকিও, সাংহাই, সারাজেভো এবং সাও পাওলো। এটি যেসব আন্তর্জাতিক উৎসবে পুরস্কৃত হয়েছে তার মধ্যে রয়েছে লিপজিগে স্যাক্সন পুরস্কার। 

মেদেগল ইরানে বসবাসকারী এক কিশোরী আফগান শরণার্থীর গল্প বলে যে রিংয়ের বাইরে সামাজিক অবিচার এবং সহিংসতা সত্ত্বেও মুয়ে থাই বক্সার হওয়ার স্বপ্ন পূরণের জন্য প্রচেষ্টা চালায়।

২০১৭ সালের জুন মাসে, তেহরানের সমসাময়িক শিল্প জাদুঘরে তানাভোলির "দ্য লায়ন্স অফ ইরান" প্রদর্শনীর উদ্বোধনী অনুষ্ঠানের পর আলমবেইগির স্বল্পদৈর্ঘ্যের চলচ্চিত্র *সাইফার অ্যাণ্ড লায়ন (নোঘতেহ ভা শির)* মুক্তি পায়। এই কাহিনীতে ইরানের ভাস্কর্য সংস্কৃতির পতন এবং বহু শতাব্দী পরে আধুনিক ইরানি ভাস্কর্যের জনক পারভিজ তানাভোলির হাত ধরে এর পুনরুজ্জীবন চিত্রিত করা হয়েছে।

## উল্লেখযোগ্য কাজ

### তথ্যচিত্র

### প্রকাশনা(গুলি)

* তাঁর প্রথম উপন্যাস *দেয়ার বিটুইন টু ওয়ার্ল্ডস* ২০২০ সালে এত্তেফাঘ পাবলিকেশন্স দ্বারা প্রকাশিত হয়।
* তাঁর কবিতার বই *স্টর্ক অ্যাণ্ড স্নো* ২০২৩ সালে নজর পাবলিশিং কর্তৃক প্রকাশিত হয়।

### প্রদর্শনী (গুলি)

* ২০১৫ সালের অক্টোবরে তেহরানের শিরিন গ্যালারিতে *কথোপকথন*, একটি পরিবেশনা এবং একটি একক শিল্পকর্ম প্রদর্শিত হয়েছিল।
* *দ্য ডায়েরি*, একটি একক শিল্পকর্ম যা ২০২১ সালের অক্টোবরে তেহরানের এতেমাদ ১ গ্যালারিতে প্রদর্শিত হয়েছিল।
* *স্টর্ক অ্যান্ড স্নো*, ২০২৩ সালে ও গ্যালারিতে গ্রুপ প্রদর্শনী।
* *কিছু দ্বীপ কিছু স্থান*, ২০০৫ সালে স্টেফান এটলিংগারের সাথে মার্টিন লেয়ার-প্রিটজকো অস্টেলুঙ্গেন, ডুসেলডর্ফ-এ গ্রুপ প্রদর্শনী।

## আরও দেখুন

* ইরানি বিপ্লব
* ইরানের সিনেমা
* মাসুদ সেখাভাতদৌস্ত

## তথ্যসূত্র

বিষয়শ্রেণী:১৯৭৮-এ জন্ম
বিষয়শ্রেণী:ইরানি নারী চলচ্চিত্র পরিচালক
বিষয়শ্রেণী:২১শ শতাব্দীর ইরানি চিত্রশিল্পী
বিষয়শ্রেণী:জীবিত ব্যক্তি
ফিবা নারী বাস্কেটবল বিশ্বকাপ

**ফিবা নারী বাস্কেটবল বিশ্বকাপ** হলো আন্তর্জাতিক বাস্কেটবল সংস্থা (ফিবা) কর্তৃক আয়োজিত মহিলাদের বাস্কেটবল ক্রীড়ার বিশ্বকাপ প্রতিযোগিতা, যা সাধারণত চার বছর পরপর হয়ে থাকে। ১৯৫৩-এ প্রতিষ্ঠিত এই প্রতিযোগিতা ২০১৪ পর্যন্ত ফিবা নারী বিশ্ব চ্যাম্পিয়নশিপ নামে অনুষ্ঠিত হত, পরে নাম পরিবর্তন করা হয়।

## আয়োজন

## ফলাফল
* ১৯৫৩—৭৯: কোনো পৃথক ফাইনাল ম্যাচ বা তৃতীয় স্থান নির্ধারক অনুষ্ঠিত হয়নি, অন্তিম পর্বটি রাউন্ড-রবিন টুর্নামেন্ট হয়েছিল। এখানে উল্লেখিত দলদুটির মধ্যেকার হেড-টু-হেড ফলাফলটি দেখানো হয়েছে।

## পদক তালিকা

## আরও দেখুন

*গ্রীষ্মকালীন অলিম্পিকে বাস্কেটবল
*ফিবা অনূর্ধ্ব-১৯ নারী বাস্কেটবল বিশ্বকাপ
*ফিবা অনূর্ধ্ব-১৭ নারী বাস্কেটবল বিশ্বকাপ
## তথ্যসূত্র

## বহিঃসংযোগ

*মার্কিন যুক্তরাষ্ট্রের ইতিহাস

*
বিশ্বকাপ
বিষয়শ্রেণী:বিশ্ব চ্যাম্পিয়নশিপ
বিষয়শ্রেণী:১৯৫৩-এ প্রবর্তিত
বিষয়শ্রেণী:চতুর্বার্ষিক ক্রীড়া অনুষ্ঠান
বিষয়শ্রেণী:১৯৫৩-এ প্রতিষ্ঠিত পুনরাবৃত্ত ক্রীড়া ঘটনা
তওবা মসজিদ

**তওবা মসজিদ** () সিরিয়ার দামেস্ক শহরের আইয়ুবীয় আমলের একটি মসজিদ। এটি প্রাচীন দামেস্কের আকিবা এলাকায় অবস্থিত। আইয়ুবীয় সুলতান আল-আশরাফ মুসা ৬৩২ হিজরিতে এটি নির্মাণ করেন। ৬৯৯ হিজরিতে তাতার বাহিনী দামেস্কে প্রবেশ করলে মসজিদটি আগুনে পুড়ে যায়। পরবর্তীতে ৮০৩ হিজরিতে তৈমুর লং-এর সৈন্যরা এটি ধ্বংস করলে আমির শাহিন আল-শুজা এটি সংস্কার করেন। এই মসজিদের স্থাপত্যশৈলী উমাইয়া মসজিদের অনুকরণে তৈরি এবং একে উমাইয়া মসজিদের পর দ্বিতীয় বৃহত্তম ধর্মীয় শিক্ষাপ্রতিষ্ঠান হিসেবে বিবেচনা করা হয়।

## মসজিদের ইতিহাস ও নামকরণ
মসজিদটি মালিক আল-আদিল-এর পুত্র সুলতান আল-আশরাফ মুসা-র শাসনামলে ৬৩২ হিজরিতে নির্মিত হয়। 'মুনদামাত আল-আতলাল' গ্রন্থে উল্লিখিত তথ্য অনুযায়ী, মসজিদটির নাম 'তওবা মসজিদ' (অনুতাপের মসজিদ) রাখার পেছনে একটি বিশেষ কারণ রয়েছে। লেখকের বর্ণনা অনুযায়ী, মসজিদের এই স্থানে আগে একটি সরাইখানা ছিল, যা 'খান আল-জানজারি' নামে পরিচিত ছিল। সেই সময়ে এই সরাইখানাটি বর্তমানে হোটেলের মতো কাজ করত। এটি প্রাচীন দামেস্কের নগর-প্রাচীরের বাইরে অবস্থিত ছিল। এই সরাইখানায় অনৈতিক কর্মকাণ্ড, নাচ-গান এবং মদ কেনাবেচা চলত। পরবর্তীতে এর মালিক আল্লাহর কাছে তওবা (অনুতাপ) করেন এবং সরাইখানাটি ভেঙে সেখানে একটি মসজিদ নির্মাণ করেন এবং এর নাম দেন 'তওবা'। অন্য একটি বর্ণনা মতে, সুলতান আল-আশরাফ নিজেই সেই সরাইখানাটি ভেঙে সেখানে মসজিদ নির্মাণের নির্দেশ দিয়েছিলেন।

বিখ্যাত আলেম সুলতানুল উলামা ইজ্জুদ্দীন ইবনে আবদুস সালাম এবং তাঁর পুত্র ইয়াহইয়া ইবনে ইজ্জুদ্দীনসহ অনেক প্রথিতযশা আলেম এখানে জুমার খুতবা প্রদান করেছেন। তওবা মসজিদের সাথে শিক্ষার এক গভীর সম্পর্ক রয়েছে। বিশেষ করে আল-হালওয়ানি পরিবার এবং আল-বুরহানি পরিবার দীর্ঘ প্রায় দুইশ বছর ধরে এখানে ইমামতি, খুতবা ও পাঠদানের দায়িত্ব পালন করে আসছেন। মসজিদের পূর্ব দেয়ালে একটি তালিকা রয়েছে যেখানে এই মসজিদে দায়িত্ব পালনকারী আধুনিক যুগের আলেমদের নাম লিপিবদ্ধ আছে, যাদের মধ্যে শেখ মুহাম্মদ সাইদ আল-বুরহানি এবং তাঁর পুত্র শেখ মুহাম্মদ হিশাম আল-বুরহানি অন্যতম।

বর্তমানে শেখ মুহাম্মদ হিশাম আল-বুরহানি এখানে শিক্ষকতা করেন এবং শেখ মুহাম্মদ ইয়াসির বুরহানি খতিব হিসেবে দায়িত্ব পালন করছেন। এখানে এখনো সক্রিয়ভাবে কুরআন শিক্ষা দেওয়া হয়। তওবা মসজিদকে আরব বিশ্বের অন্যতম গুরুত্বপূর্ণ ধর্মীয় শিক্ষাকেন্দ্র হিসেবে গণ্য করা হয় যেখানে যুগের অনেক শ্রেষ্ঠ আলেম পড়াশোনা করেছেন।

## তথ্যসূত্র

## আরও দেখুন
* দামেস্কের ল্যান্ডমার্ক

বিষয়শ্রেণী:প্রাচীন দামেস্ক
বিষয়শ্রেণী:দামেস্কের মসজিদ
পারাস্তু অনুশাহপোর

**পারাস্তু অনুশাহপোর** হলেন টরন্টোতে বসবাসকারী একজন ইরানি-কানাডীয় চলমান চিত্র শিল্পী। তিনি মূলত ভিডিও, চলচ্চিত্র এবং স্থাপন নিয়ে কাজ করেন। পারাস্তু অনুশাহপোর ২০১৩ সাল থেকে ফারাজ আনুশাহপোর এবং রায়ান ফেরকোর সাথে একটি শিল্পী সমষ্টির অংশ হিসেবে কাজ করছেন।  

অনুশাহপোরের শিল্পী আবাসস্থলগুলির মধ্যে রয়েছে জর্ডানের মোহাম্মদ ও মাহেরা আবু গাজালেহ ফাউণ্ডেশন, স্পেনের তাবাকালেরা আন্তর্জাতিক সমসাময়িক সংস্কৃতি কেন্দ্র, তাইওয়ানের তাইপেই শিল্পী গ্রাম, জার্মানির জেডকে / ইউ কেন্দ্রের শিল্প ও নগরবিদ্যা এবং কানাডার ব্যানফ সেন্টার ফর আর্টস অ্যাণ্ড ক্রিয়েটিভিটি। 

## নির্বাচিত কাজ

### দ্য টাইম দ্যাট সেপারেট আস (২০২২)
*দ্য টাইম দ্যাট সেপারেট আস* বইটিতে সমসাময়িক জর্ডান নদী উপত্যকার মধ্য দিয়ে লুতের স্ত্রীর গল্প চিত্রিত করা হয়েছে।

### চ্যারিটি (২০২১)
পারাস্তু অনুশাহপোর, ফারাজ অনুশাহপোর এবং রায়ান ফেরকো এই তিন শিল্পী সমষ্টি দ্বারা নির্মিত, *চ্যারিটি* হল একটি পারস্পরিক যোগাযোগ মূলক তথ্যচিত্র। এটি অন্টারিওর মার্কহ্যামে জনসাধারণের শিল্পকে ঘিরে একটি বিতর্ক নিয়ে অনুসন্ধান করে। চ্যারিটি "জনসাধারণের শিল্পের একটি অংশের সাথে সম্প্রদায়ের সংঘর্ষ" পুনরায় বলার জন্য ৩৬০° পরিধির ভিডিও এবং আলোকবর্ণমিতি ব্যবহার করে। 

### দ্য লাইটহাউস (২০১৪)
অনুশাহপোরর তৈরি *দ্য লাইটহাউস* ভিডিওতে, দুটি ছবি স্লাইড আকারে পুনরুৎপাদন করা হয়েছে এবং একটি ঘূর্ণায়মান স্ক্রিন ও দুটি স্লাইড প্রজেক্টর ব্যবহার ক'রে একটি ত্রিমাত্রিক স্থাপনে রূপান্তরিত করা হয়েছে। ছবিগুলিতে যুক্তরাজ্যের ডোভারের একটি দ্বাদশ শতাব্দীর লাইটহাউসের পথ দেখানো হয়েছে।

## নির্বাচিত পুরস্কার
পারাস্তু অনুশাহপোর যেসব পুরস্কার এবং অনুদান পেয়েছেন তার একটি নির্বাচিত তালিকা:

* অন্টারিও আর্টস কাউন্সিল (২০১৯)। 
* সম্মানসূচক উল্লেখ, চুকা, মিডিয়া সিটি ফিল্ম ফেস্টিভ্যাল (২০১৮)।
* চ্যালমার্স আর্টস ফেলোশিপ (২০১৮)।
* উদীয়মান মিডিয়া শিল্পী গ্রান্ট, টরন্টো আর্টস কাউন্সিল (২০১৮)।

## তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:১৯৮৬-এ জন্ম
বিষয়শ্রেণী:২১শ শতাব্দীর ইরানি শিল্পী
আনভার কোরি তুরসুনভ

**আনভার-কোরি তুরসুনোভ** (    ;    ; জন্ম: ২১ নভেম্বর ১৯৫৮ – ১৩ জুন ২০১৮) উজবেকিস্তানের তাশখন্দের কুকেলদাশ মসজিদের একজন বিশিষ্ট ইমাম - খতিব ছিলেন। ৩১ জুলাই ২০০৯ তারিখে তাকে বেশ কয়েকবার ছুরিকাঘাত করা হয়েছিল। কিন্তু পরে তিনি সুস্থ হয়ে ওঠেন।

## জীবনী
আনোয়ার কোরি তুরসুনভ ১৯৫৮ সালের ২১ নভেম্বর তাশখন্দের হামজা জেলায় একজন সরকারি কর্মচারী পরিবারে জন্মগ্রহণ করেন । ১৯৬৬ থেকে ১৯৭৬ সাল পর্যন্ত তিনি হামজা জেলার ১৯৮ নম্বর মাধ্যমিক বিদ্যালয়ে পড়াশোনা করেন । ১৯৮১ সালে তিনি তাশখন্দ স্টেট ইউনিভার্সিটির ভাষাতত্ত্ব অনুষদ থেকে স্নাতক ডিগ্রি অর্জন করেন এবং ২০০১ সালে তাশখন্দ ইসলামিক ইনস্টিটিউট থেকে স্নাতক ডিগ্রি অর্জন করেন। ১৯৯৪-১৯৯৯ সালে, তিনি তাশখন্দ শহরের ইয়াশনোবদ জেলার "ইয়াঙ্গিওবদ" মসজিদের ইমাম-খতিব , ১৯৯৯-২০১৫ সালে তাশখন্দ শহরের প্রধান ইমাম-খতিব এবং তাশখন্দ শহরের শায়খন্তোহুর জেলার "খোজা আখরর ভালি" মসজিদের ইমাম-খতিব হিসেবে দায়িত্ব পালন করেন । ২০১৫-২০১৮ সালে, তিনি তাশখন্দ শহরের প্রধান ইমাম-খতিব এবং ইউনুসবোদ জেলার "মাইনর" মসজিদের ইমাম-খতিব হিসেবে দায়িত্ব পালন করেন। আনোয়ার কোরি তুরসুনভ ১৯৮৯-১৯৯২ সালে পবিত্র কুরআনের প্রথম উজবেক অনুবাদ সম্পাদনা করেন। (শেখ আলাউদ্দিন মনসুর কর্তৃক অনুবাদিত)

তুরসুনভ উজবেকিস্তানে "চরমপন্থী" ইসলামী কার্যকলাপের বিরুদ্ধে সক্রিয়ভাবে লড়াই করেছিলেন এবং প্রায়শই হিযবুত-তাহরির এবং ইসলামিক মুভমেন্ট অফ উজবেকিস্তানের মতো নিষিদ্ধ ইসলামী গোষ্ঠীর সন্দেহভাজন সদস্যদের বিচারে মামলার সাক্ষী হিসেবে কাজ করেছেন।

তিনি উজবেক মুসলিমদের "বিদেশী প্রভাব" যেমন হিজাব পরার বিরুদ্ধে প্রতিরোধ করার আহ্বান জানিয়েছিলেন। তিনি তার টেলিভিশন অনুষ্ঠান *"হিদোয়াত সারি"* (" *নির্দেশনার দিকে* ") তে তার অনেক মতামত তুলে ধরেন। তাকে উজবেকিস্তানের মুসলিম বোর্ডের প্রধান, উজবেকিস্তানের প্রধান মুফতির পদের সম্ভাব্য উত্তরসূরি হিসেবে উল্লেখ করা হয়েছে।

## ছুরিকাঘাত
৩১ জুলাই ২০০৯ তারিখে রাত ১০:৩০ মিনিটে, তুরসুনভ ইয়াঙ্গি-আবাদ জেলায় তার বাড়িতে ছিলেন, ঠিক তখনই তার দরজায় টোকা পড়ল। তার ছেলে দরজা খুলে বলল, তার বাবাকে একটি ধর্মীয় অনুষ্ঠানে আমন্ত্রণ জানানো হচ্ছে। তুরসুনভ দরজার কাছে এলে, তিনজন লোক তাকে আটবার ছুরিকাঘাত করে - পাঁচবার বাহুতে এবং তিনবার পেটে। এরপর আক্রমণকারীরা ঘটনাস্থল থেকে পালিয়ে যায়।

উজবেকিস্তান সরকার দাবি করেছে যে হামলাকারীদের মধ্যে একজন হলেন শাভকাত মাখমুদভ। তিনি উজবেকিস্তানের ইসলামিক মুভমেন্টের একজন সদস্য ছিলেন বলে জানা গেছে। পরে সে ২০০৯ সালের ২৯শে আগস্ট তাশখন্দে এক বন্দুকযুদ্ধে নিহত হন।

## আরো দেখুন

* উজবেকিস্তানে ইসলাম

## তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:২০১৮-এ মৃত্যু
বিষয়শ্রেণী:১৯৫৮-এ জন্ম
বিষয়শ্রেণী:উজবেকিস্তানি মুসলিম
শাহলা আরবাবি

**শাহলা আরবাবি** (জন্ম ১৯৪৫) একজন ইরানি বংশোদ্ভূত আমেরিকান শিল্পী এবং শিক্ষিকা। তিনি ওয়াশিংটন ডিসিতে থাকেন।

## জীবনী
আরবাবির জন্ম ১৯৪৫ সালে ইরানের শিরাজে। তিনি শৈশব থেকেই ছবি আঁকা শুরু করেছিলেন।

১৯৬১ থেকে ১৯৬৫ সাল পর্যন্ত তিনি ইরানের উচ্চশিক্ষা মন্ত্রণালয়ের অধীনে তেহরানের চারুকলা স্কুলে পড়াশোনা করেন; এরপর তিনি চার বছর অ্যাকাডেমিয়া ডি বেলে আর্টি ডি রোমাতে কাটিয়েছিলেন। ১৯৬০-এর দশকের শেষের দিকে থেকে ১৯৭৪ সাল পর্যন্ত তিনি তেহরান বিশ্ববিদ্যালয়ে শিল্পকলা পড়ান এবং তারপর মার্কিন যুক্তরাষ্ট্রে চলে আসেন। সেখানে তিনি ১৯৭৮ সালে চিত্রকলায় এমএফএ ডিগ্রি অর্জন করেন এবং ১৯৮২ সালে আমেরিকান বিশ্ববিদ্যালয় থেকে প্রিন্টমেকিং ডিগ্রি অর্জন করেন। 

আরবাবির কাজ বিভিন্ন পাবলিক জাদুঘরের সংগ্রহে রয়েছে। এগুলির মধ্যে রয়েছে ন্যাশনাল মিউজিয়াম অফ এশিয়ান আর্ট (পূর্বে এর নাম ছিল আর্থার এম. স্যাকলার গ্যালারি), ইউনিভার্সিটি অফ মেরিল্যাণ্ড আর্ট গ্যালারি সহ অন্যান্য কিছু গ্যালারি। তাঁর ১৯৯৬ সালের মিশ্র মাধ্যমের কাজ, *আনটাইটেলড #২* বর্তমানে জাতিসংঘের কাছে থাকা মার্কিন যুক্তরাষ্ট্রের মিশনের নিকট সংরক্ষিত রয়েছে, এই মিশনটি জাতিসংঘের কাছে মার্কিন যুক্তরাষ্ট্রের প্রতিনিধি দল হিসেবে পরিচিত। আরবাবির কর্মজীবনে তিনি ইউরোপ এবং মার্কিন যুক্তরাষ্ট্র উভয় ক্ষেত্রেই আন্তর্জাতিকভাবে অনেক একক এবং দলগত প্রদর্শনীতে নিজের কাজের প্রদর্শন করেছেন। 

## আরও দেখুন

* ইরানি নারী শিল্পীদের তালিকা

## তথ্যসূত্র

বিষয়শ্রেণী:তেহরান বিশ্ববিদ্যালয়ের প্রাক্তন শিক্ষার্থী
বিষয়শ্রেণী:তেহরান বিশ্ববিদ্যালয়ের শিক্ষক
বিষয়শ্রেণী:২০শ শতাব্দীর ইরানি নারী শিল্পী
বিষয়শ্রেণী:জীবিত ব্যক্তি
বিষয়শ্রেণী:১৯৪৫-এ জন্ম
ফতেমেহ এমদাদিয়ান

**ফতেমেহ এমদাদিয়ান** (ফার্সি : فاطمہ امدادیان) ১৯৫৫ সালে তাবরিজে জন্মগ্রহণ করেন।  তিনি ইরানের কারাজের মেহরশাহরে বসবাসকারী একজন সমসাময়িক ইরানি ভাস্কর। তিনি প্রায়শই কাঠ, ব্রোঞ্জ এবং বিভিন্ন ঢালাই উপকরণ ব্যবহার করে ভাস্কর্য তৈরি করেন।

## জীবনী
১৯৭৬ সালে, তিনি তেহরানের বেহজাদ স্কুল অফ ফাইন আর্টস থেকে ভাস্কর্যের ওপর স্নাতক ডিগ্রি অর্জন করেন।

এমদাদিয়ান ইরানি চিত্রশিল্পী নসরাতুল্লাহ মোসলেমিয়ানের সাথে বিবাহিত এবং তাঁদের দুটি কন্যা রয়েছে। 

## কর্মজীবন ও সম্মান

২০০২ সালে, নিয়াভারান সাংস্কৃতিক কেন্দ্রে অনুষ্ঠিত তেহরান ভাস্কর্য দ্বিবার্ষিকের জুরিকৃত পুরস্কারে তাঁকে চতুর্থ স্থান প্রদান করা হয়। এই প্রদর্শনীতে প্রদর্শিত তাঁর কাজের মধ্যে ছিল দেবদূতের ডানার মতো আকৃতির কাঠের কিছু ভাস্কর্য, যেগুলি দলবদ্ধভাবে সাজানো ছিল।

২০০৯ সালে, তিনি লন্ডনের ক্যাণ্ডেলস্টার গ্যালারিতে ২৮ জন ইরানি মহিলা শিল্পীর সাথে যৌথভাবে *দ্য মাস্কস অফ শাহরাজাদ* প্রদর্শনীতে অংশগ্রহণ করেছিলেন। এই প্রদর্শনীটি ছিল গত তিন দশকের একটি পর্যবেক্ষণ বা সমীক্ষা  ২০১০ সালের এপ্রিল এবং মে মাসে ইরানের তেহরানে সংঘটিত একের পর এক ডাকাতির ঘটনায় কোন এক অজানা কারণে জাতীয় বীরদের বারোটি ব্রোঞ্জ মূর্তি জনসাধারণের স্থান থেকে উধাও হয়ে যায়। অন্যান্য শিল্পীদের শিল্পকর্মের সাথে তাঁর শিল্পকর্মও ২০১০ সালের তেহরানের "ডিসঅ্যাপিয়ার্ড স্ট্যাচুজ"-এর অংশ ছিল।

## আরও দেখুন

* ইরানের সংস্কৃতি
* ইসলামী শিল্প
* ইরানি শিল্প
* ইরানি শিল্পীদের তালিকা

## তথ্যসূত্র

বিষয়শ্রেণী:ইরানি ভাস্কর
বিষয়শ্রেণী:২০শ শতাব্দীর ইরানি নারী শিল্পী
বিষয়শ্রেণী:জীবিত ব্যক্তি
বিষয়শ্রেণী:১৯৫৫-এ জন্ম
অরোরের যুদ্ধ

**অরোরের যুদ্ধ** ছিল ৭১২ খ্রিস্টাব্দে মুহাম্মাদ বিন কাসিমের নেতৃত্বে উমাইয়া বাহিনী ও রাজা দাহিরের নেতৃত্বে সিন্ধুর ব্রাহ্মণ রাজবংশের বাহিনীর মধ্যে সংঘটিত একটি সামরিক সংঘর্ষ। এই যুদ্ধে মুহাম্মদ বিন কাসিম দাহিরের বাহিনী এবং পূর্ব জাটদের মুখোমুখি হন।  এটি ছিল রাজা দাহিরের শেষ সামরিক সংঘাত, যার সেনাবাহিনী সিন্ধু নদীর কাছে উমাইয়া মুসলিম বাহিনীর কাছে পরাজিত হয় এবং দাহির এতে নিহত হন।

## যুদ্ধ
যুদ্ধটি সিন্ধু নদীর বাম তীরে সংঘটিত হয়। তৎকালীন সেই স্থানের নাম সূত্র ভেদে জিওয়ার, বেত এবং রাওয়ার হিসেবে উল্লেখ করা হয়েছে। দেবল দুর্গ অবরোধ ও দখলের পর মুহাম্মাদ বিন কাসিম পারস্য থেকে আগত অতিরিক্ত ২,০০০ অশ্বারোহী সৈন্যের সঙ্গে তাঁর মূল বাহিনীকে একত্র করেন। ফলে তাঁর বাহিনীর মোট শক্তি দাঁড়ায় প্রায় ২০,০০০ জনে। এরপর তিনি অরোরের অগ্রসর হন, যেখানে সিন্ধুর ব্রাহ্মণ রাজবংশীয় শাসক রাজা দাহির তাঁর বিরুদ্ধে প্রতিরোধ গড়ে তোলার চেষ্টা করেন। চাচনামার বর্ণনা অনুযায়ী, দাহিরের সৈন্যসংখ্যা আনুমানিক ২০,০০০ থেকে ২৫,০০০ জনের মধ্যে ছিল। তবে আধুনিক ইতিহাসবিদদ, যেমন কে. এস. লাল প্রমুখের বিশ্লেষণে দেখা যায়, রাজা দাহিরের বাহিনী ৫০,০০০ জনের কম ছিল না। সংখ্যার দিক থেকে মুসলিম বাহিনী স্পষ্টতই দুর্বল অবস্থানে ছিল। এই অসম শক্তির পরিস্থিতি বুঝতে পেরে মুহাম্মদ সরাসরি আক্রমণে না গিয়ে ভূখণ্ডের কৌশলগত সুবিধা গ্রহণ করেন। তিনি এমন একটি উপযুক্ত অবস্থান গ্রহণ করেন, যেখান থেকে প্রতিরক্ষা দৃঢ় রেখে শত্রুকে আক্রমণে বাধ্য করা যায়। তিনি অপেক্ষা করতে থাকেন, যাতে রাজা দাহির নিজেই আক্রমণ শুরু করেন এবং মুসলিম বাহিনী প্রতিরক্ষামূলক অবস্থান থেকে পাল্টা আঘাত হানতে পারে

যুদ্ধ শুরু হলে উভয় পক্ষের মধ্যে তীব্র সংঘর্ষ হয়। এই সময় এক অগ্নিগোলক (সম্ভবত দাহ্য অস্ত্র বা অগ্নিবাণ) এসে রাজা দাহিরের হাতির ওপর আঘাত হানে। হাতিটি আতঙ্কিত হয়ে যুদ্ধক্ষেত্র থেকে সরে যেতে থাকে এবং দাহিরকে সঙ্গে নিয়ে যুদ্ধক্ষেত্র থেকে দূরে চলে যায়। এতে তাঁর বাহিনীর মধ্যে সাময়িক বিভ্রান্তি সৃষ্টি হয়। তবে দাহির সাহসিকতার সঙ্গে শেষ পর্যন্ত যুদ্ধ চালিয়ে যান। যুদ্ধের মধ্যে তাঁর গলায় একটি তীর এসে বিদ্ধ হয়, যার ফলে তিনি নিহত হন। তাঁর মৃত্যুর পর সিন্ধু বাহিনী ব্যাপক ক্ষয়ক্ষতির সম্মুখীন হয় এবং তাদের প্রতিরোধ ভেঙে পড়ে। ফলস্বরূপ উমাইয়া বাহিনী বিজয় অর্জন করে, যা সিন্ধু অঞ্চলে তাদের কর্তৃত্ব প্রতিষ্ঠার পথ সুগম করে দেয়।

## পরবর্তী অবস্থা
বিজয়ের পর মুহাম্মাদ বিন কাসিম রাজা দাহিরের মৃতদেহ খুঁজে পান এবং সেটি তিনি ইরাকের শক্তিশালী গভর্নর হাজ্জাজ বিন ইউসুফের নিকট প্রেরণ করেন। দাহিরের মৃত্যুর পর তার রানি রাজধানীর শাসনভার গ্রহণ করেন এবং পরিস্থিতি সামাল দেওয়ার চেষ্টা করেন।

এরপর বিন কাসিম তার বাহিনীকে রেওয়ার দুর্গ অবরোধ করার জন্য পাঠান। এদিকে যুদ্ধের সময় রানির পুত্র ব্রাহ্মণাবাদে পশ্চাদপসরণ করেন। রাজা দাহিরের স্ত্রী রানি বাই শত্রু সেনাবাহিনীর হাতে বন্দি হওয়া এড়ানোর উদ্দেশ্যে জৌহর (সম্মিলিত আত্মাহুতি) সম্পাদন করেন, যাতে তিনি মুহাম্মদ বিন কাসিমের বাহিনীর হাতে ধরা না পড়েন।

## তথ্যসূত্র


বিষয়শ্রেণী:উমাইয়া খিলাফত জড়িত লড়াই
বিষয়শ্রেণী:৭১২-এ প্রতিষ্ঠিত